KTMB tawar 4.4 juta tiket bagi tempoh Julai hingga Disember ini

KUALA LUMPUR, 12 Mei- Keretapi Tanah Melayu Bhd (KTMB) menawarkan 4.4 juta jualan tiket bagi perkhidmatan tren elektrik (ETS) dan KTM Intercity bagi perjalanan 1 Julai hingga 31 Disember ini.Dalam satu kenyataan, KTMB memaklumkan jualan itu bagi membolehkan orang ramai membuat perancangan awal terutamanya untuk menyambut Hari Raya Aidiladha, Deepavali, Hari Natal dan yang merancang pulang ke kampung semasa cuti sekolah atau bercuti dalam negara.“Sebanyak 1.8 juta tiket ditawarkan untuk perkhidmatan ETS manakala perkhidmatan KTMB Intercity pula menawarkan sebanyak 2.6 juta tiket yang akan mula dibuka pada 15 Mei (Isnin) pukul 10.00 pagi."Selain itu, KTMB turut menawarkan dua perkhidmatan ETS tambahan bagi laluan KL Sentral ke Padang Besar dan sebaliknya untuk perjalanan bermula 26 Mei hingga 5 Jun 2023 sempena cuti sekolah penggal pertama dan cuti umum,” menurut kenyataan itu hari ini.KTMB memberitahu sebanyak 6,930 tiket ditawarkan sepanjang tempoh berkenaan dan jualan tiket tren tambahan ini juga akan dibuka mulai 15 Mei ini. KTMB juga akan memperkenalkan tambang promosi maksimum RM10 bagi laluan antara stesen Sungai Petani ke stesen Padang Besar dengan menggunakan kod promosi ETSBERBALOI bagi tren ETS Platinum (KL Sentral-Padang Besar) iaitu EP9272, EP9274, EP9276 dan ETSBERBALOIGOLD untuk tren ETS Gold (Gemas-Padang Besar) iaitu EG9420.

"Bagi laluan Gemas-KL Sentral-Gemas pula sebanyak 50 peratus diskaun perjalanan ditawarkan dengan menggunakan kod promosi JIMATGEMAS yang melibatkan tren ETS EG9321, EG9322, EG9420 dan EG9425."Tempoh promosi ini bermula 15 Mei hingga 31 Dis 2023. Tambang promosi ini hanya boleh dibeli dalam masa 24 jam sebelum tren berlepas melalui aplikasi KTMB Mobile (KITS), kaunter tiket, kios atau melalui laman sesawang KTMB," menurut kenyataan itu. -BERNAMA


Undi tidak percaya terhadap Idrus Harun, hak Majlis Peguam- Azalina

(Peguam Negara, Tan Sri Idrus Harun)

KOTA TINGGI, 12 Mei- Tindakan Majlis Peguam meluluskan usul tidak percaya terhadap Peguam Negara, Tan Sri Idrus Harun menerusi Mesyuarat Agung Luar Biasanya, kelmarin dianggap sebagai hak badan professional itu. Sebagai sebuah negara yang mengamalkan demokrasi, kerajaan terbuka menerima sebarang kritikal. Menteri di Jabatan Perdana Menteri (Undang-undang dan Reformasi Institusi) Datuk Seri Azalina Othman Said berkata, kerajaan Malaysia Madani menekankan kepada aspek ketelusan dan akauntiabiliti dan semua pihak mempunyai hak bersuara. "Kerajaan Madani adalah kerajaan yang mengamalkan demokrasi dan kita mesti terbuka menerima kritikal daripada rakyat atau badan professional."Bagi saya Kerajaan Madani mesti menjadi kerajaan yang bertanggungjawab yang menekankan kepada aspek transipirasi dan akauntibiliti," katanya.Menurutnya, kerajaan Malaysia Madani akan terus menjunjung demokrasi berparlimen yang diamalkan di negara ini. Beliau berkata demikian selepas Majlis Rumah Terbuka Aidil Fitri Parlimen Pengerang di Bandar Penawar, Kota Tinggi. Lebih 5,000 penduduk di sekitar parlimen pengerang hadir ke majlis tersebut.

(Datuk Seri Azalina Othman Said pada Majlis Rumah Terbuka Aidil Fitri Parlimen Pengerang di Bandar Penawar, Kota Tinggi)


LIMA' 23: Kerja naik taraf MIEC siap, sedia digunakan

LANGKAWI, 12 Mei- Kerja-kerja menaik taraf Pusat Pameran Antarabangsa Mahsuri (MIEC) di Padang Matsirat sebagai lokasi utama Pameran Udara dan Maritim Antarabangsa Langkawi 2023 (LIMA '23) sudah siap sepenuhnya dan sedia untuk digunakan.Menurut Pengerusi Jawatankuasa Infrastruktur dan Kebersihan LIMA'23 Wan Kamarul Faisal Wan Kamardin, pihak Lembaga Pembangunan Langkawi – LADA telah menyerahkan kepada pihak penganjur pada 14 April 2023 yang lalu.Sebanyak RM45 juta diperuntukan bagi menaik taraf dewan utama tersebut."Antara skop kerja naik taraf dewan LIMA melibatkan penukaran sisem penghawa dingin , penukaran sistem elektrik dan beberapa kerja infastruktur seperti naik taraf pakir,"katanya. Tambah beliau lagi, ia bertujuan memberi keselesaan kepada syarikat pempamer termasuk delegasi terlibat membabitkan 60 buah negara, selain puluhan ribu pengunjung sepanjang lima hari pameran itu berlangsung.Beliau ditemui media pada Majlis Aidilfitri Langkawi Best Wey 2023 di Kuah, Langkawi.Sementara itu, kadar tempahan bilik sepanjang tempoh berlangsung LIMA'23 di pulau ini meningkat sehingga 90%.Menurut Ketua Pengawai Eksekutif Kumpulan MKLand Holdings Berhad, Datuk Faris Yahaya, kadar tempahan bagi hotel penginapan bawah kendalian syarikat mereka juga telah mencapai 100%.Namun pada masa sama, orang ramai masih boleh mencuba nasib membuat tempahan awal penginapan secara dalam talian.

(Pengerusi Jawatankuasa Infrastruktur dan Kebersihan LIMA'23 Wan Kamarul Faisal Wan Kamardin)


HAWANA 2023 signifikan tentukan hala tuju media di Malaysia

KUALA LUMPUR, 12 Mei- Sambutan Hari Wartawan Nasional (HAWANA) 2023 di Ipoh, Perak hujung bulan ini, amat signifikan bagi menentukan survival atau daya hidup dan hala tuju kebebasan media di negara ini, kata Ketua Pengarang Utusan Borneo Sabah Lichong Angkui.Beliau berkata ucap tama Perdana Menteri Datuk Seri Anwar Ibrahim pada acara kemuncak sambutan itu menjadi tumpuan media mengenai dukungan Kerajaan Perpaduan terhadap aspek kebebasan dan keselamatan media.Katanya, inti pati ucapan Perdana Menteri menjadi perhatian kerana inilah kali pertama Anwar berucap pada perhimpunan terbesar wartawan dari seluruh negara yang berkampung di Ipoh nanti."Perhimpunan HAWANA 2023 kali ini menjadi wadah perbincangan mengenai survival dan hala tuju kebebasan media di negara ini."Ia amat signifikan dalam konteks kebebasan dan keselamatan media susulan kedudukan Malaysia meningkat ke tangga 73 Indeks Kebebasan Media Dunia 2023 berdasarkan laporan Reporters Without Borders (RSF)," katanya kepada Bernama hari ini. Dalam indeks berkenaan, kedudukan Malaysia meningkat 40 anak tangga dengan mencatat 62.83 mata berbanding tahun sebelumnya pada kedudukan 113 dengan 51.55 mata.Malaysia turut menduduki kedudukan tertinggi di ASEAN, diikuti Thailand pada kedudukan ke-106, Indonesia (108), Singapura (129), Filipina (132), Brunei (142), Kemboja (147), Laos (160), Myanmar (173) dan Vietnam (178).Lichong yang juga Anggota Jawatankuasa HAWANA 2023 berkata ketika menyentuh mengenai soal kebebasan dan keselamatan media, ada yang menganggapnya subjektif mengikut persepsi atau sisi pandang berbeza."Ada yang berpendapat, kebebasan tiada mutlaknya, maka berlakulah debat dan polemik, apatah lagi apabila ia dikaitkan sebagai tunjang demokrasi," katanya.Sehubungan itu, beliau berharap HAWANA 2023 akan menjadi platform terbaik untuk berbincang dan mencari titik persamaan mengenai soal kebebasan dan keselamatan media. Sambil berharap HAWANA 2023 menghasilkan dimensi baharu dalam konteks kebebasan dan keselamatan media, Lichong turut menghargai komitmen Kementerian Komunikasi dan Digital (KKD) yang kini lebih proaktif dalam mendepani cabaran media dan dunia kewartawanan di negara ini.

"Ini termasuklah pendirian serius KKD dalam usaha merealisasikan penubuhan Majlis Media Malaysia bagi melindungi dan menjaga kepentingan wartawan," katanya.Beliau berkata sokongan kuat KKD dalam menjayakan HAWANA 2023 ialah cerminan pengiktirafan dan penghargaan tertinggi kerajaan kepada pengamal media di negara ini.Mengenai penyertaan wakil media dari Sabah dan Sarawak dalam HAWANA 2023, Lichong berkata ia petanda jelas sebagai keterangkuman komitmen dan perjuangan bersama memartabatkan dunia kewartawanan dalam acuan arus perdana.Katanya, pembangunan akhbar di kedua-dua negeri itu juga sudah lama bertapak, justeru tidak sewajarnya tersisih biarpun terpisah jauh oleh Laut China Selatan."Kita mengharapkan penyertaan aktif media dan wartawan dari Sabah dan Sarawak dalam HAWANA sebagai pentas perjuangan komuniti media keseluruhannya," katanya. -BERNAMA


Elak ditipu, KEDA nafi keluarkan borang permohonan PPD Binjal

ALOR SETAR, 12 Mei- Lembaga Kemajuan Wilayah Kedah (KEDA) menafikan bahawa pihaknya telah mengeluarkan borang permohonan bagi Projek Perumahan Pusat Pertumbuhan Desa (PPD) Binjal di daerah Kubang Pasu kepada orang ramai. Penafian itu berikutan KEDA menerima maklumat daripada orang ramai bahawa berlaku aktiviti menjual borang permohonan itu dengan harga antara RM30 hingga RM50 daripada pihak yang tidak bertanggungjawab. Pengurus Besar KEDA, Datuk Kamarudin Abd Akib berkata pihaknya mengetahui mengenai aktiviti penjualan borang itu apabila ada individu yang datang ke pejabat untuk bertanyakan mengenai status permohonan mereka."Sebenarnya, KEDA belum mengeluarkan tawaran kepada pemohon-pemohon. Jadi, saya nak menyerulah kalau ada pihak yang melakukan aktiviti penjualan borang ini, mohon abaikan saja.KEDA akan mengeluarkan borang rasmi, KEDA ada kod keselamatan, ada nombor siri dia yang tak boleh ditirulah. Jadi, kita bagi borang ini secara percuma, kita tak jual," kata Kamaruddin kepada pemberita di pejabat KEDA, di sini.

(Pengurus Besar KEDA, Datuk Kamarudin Abd Akib)

Projek perumahan PPD Binjal yang mula dibina pada tahun 2021 itu menawarkan 50 unit rumah dan dijangka siap pada Ogos depan. Ia boleh diduduki sepenuhnya pada tahun hadapan.


Tiada laporan kenaikan harga air minuman botol - KPDN Melaka

AYER KEROH, 12 Mei- Tiada laporan berkaitan kenaikan harga atau kekurangan bekalan air minuman botol di Melaka setakat ini. Menurut Pengarah Perdagangan Dalam Negeri dan Kos Sara Hidup (KPDN) Melaka, Norena Jaafar pemantauan dilaksana pihaknya sejak minggu lalu juga mendapati jualan air minuman botol itu mencukupi di pasaran. "Rata-rata pemantauan setakat ini, tiada isu lagi di Melaka. Air minuman dan air mineral ini masih terdapat lambakan di Melaka, namun kita akan terus pantau. Bulan Jun ini, kita jangkakan ada kenaikan suhu panas, maka kita tengok macam mana. Kita akan laporkan dari semasa ke semasa," kata Norena kepada pemberita dalam sidang media, hari ini. Tambahnya, langkah berjaga-jaga tetap diambil KPDN Melaka bagi memastikan bekalan tidak terputus khususnya sepanjang musim cuaca panas dijangka hingga September nanti.

(Pengarah Perdagangan Dalam Negeri dan Kos Sara Hidup (KPDN) Melaka, Norena Jaafar)


Bendung barang tiruan di Melaka, KPDN giatkan operasi

KRUBONG, 12 Mei- Pemantauan berterusan akan dilaksana penguatkuasa Kementerian Perdagangan Dalam Negeri dan Kos Sara Hidup (KPDN) Melaka dalam usaha mengekang penjualan barangan tiruan di lokasi tumpuan awam di negeri itu. Pengarah KPDN Melaka, Norena Jaafar berkata langkah bertujuan menjaga imej Melaka sebagai negeri pelancongan.Terbaharu, pada 11 Mei lalu pihaknya telah merampas pelbagai barangan seperti kasut, selipar dan tali pinggang jenama Hermes dipercayai tiruan yang di jual di empat buah premis sekitar Melaka Tengah. Rampasan bernilai lebih RM3,000 itu dilaksana hasil laporan dan siasatan wakil pemilik cap dagang itu. "Sebab itu kita mohon terutama kawasan tumpuan pelancongan ini, mereka tidak menjual barangan tiruan. Ini kerana pihak kami ada menerima aduan yang agak membimbangkan. Maksudnya, semakin lama, ia makin berleluasa," kata Norena kepada pemberita dalam sidang media mengenai rampasan, di sini. Kes disiasat di bawah Seksyen 102 (1) (C) Akta Cap Dagangan 2019 dan Seksyen 41 (1) (d) Akta Hak Cipta 1987.


Kejayaan Nusaybah bukti rakyat Malaysia mampu cipta kejayaan di peringkat dunia

KUALA LUMPUR, 12 Mei- Kejayaan Nusaybah Maszlee menjadi pelajar Malaysia dan Asia Tenggara pertama memenangi enam Anugerah Siswa Cemerlang di Universiti Georgetown, Qatar membuktikan rakyat negara ini mampu bersaing dan mencapai kecemerlangan di peringkat dunia.Istana Negara menerusi catatan dalam Facebook rasmi menyatakan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menzahirkan ucapan tahniah kepada Nusaybah atas kejayaan itu. Menurut catatan itu, baginda berdua menzahirkan rasa sukacita dan bangga atas kejayaan Nusaybah yang sekali gus mengharumkan nama Malaysia."Ia juga membuktikan sekali lagi bahawa rakyat Malaysia, dengan iltizam dan usaha yang bersungguh-sungguh, mampu bersaing dan mencapai kecemerlangan di peringkat dunia."Semoga kecemerlangan beliau menjadi inspirasi kepada seluruh rakyat Malaysia khususnya generasi muda untuk bekerja keras dan memberikan yang terbaik bagi mencapai kejayaan dalam bidang masing-masing," menurut Istana Negara.

Al-Sultan Abdullah dan Tunku Azizah turut menzahirkan ucapan selamat maju jaya kepada Nusaybah dan mendoakan agar beliau dilimpahi kejayaan dan kecemerlangan berterusan.Nusaybah, 24, yang merupakan anak sulung bekas Menteri Pendidikan Dr Maszlee Malik melakar sejarah apabila menjadi mahasiswa Malaysia dan Asia Tenggara pertama yang merangkul enam anugerah di Universiti Georgetown baru-baru ini.Selain memperoleh Purata Nilai Gred Kumulatif (CGPA) 4.0, Nusaybah telah berjaya memenangi anugerah Suma Cum Laude (pelajar paling cemerlang), Anugerah Pingat Dekan, Tesis Terbaik, Anugerah Pelajar Paling Cemerlang pengkhususan Politik dan Hubungan Antarabangsa. -BERNAMA


Fasiliti sekolah dibaik pulih segera, elak ganggu PdP

SEREMBAN, 12 Mei- Kerja-kerja penyelenggaraan fasiliti terutama kipas di bilik darjah akan dilaksanakan dengan segera sekiranya berlaku kerosakan.Ia bagi memastikan keselesaan pelajar dan guru menjalankan proses Pembelajaran dan Pengajaran (PdP).Menurut Pengarah Jabatan Pelajaran Negeri Sembilan, Dr Roslan Hussin bagaimanapun setakat ini semua fasiliti berkenaan dalam keadaan baik."Kita juga memastikan mana-mana fasiliti seperti kipas angin seumpamanya, akan kita ambil tindakan segera jika rosak atau sudah usang supaya pengaliran udara itu akan berlaku dengan baik dan tidak mengganggu proses pembelajaran," kata Dr Roslan kepada pemberita di Kompleks Penyiaran Tuanku Muhammad, di sini.Beliau mengulas perkara tersebut susulan arahan daripada Kementerian Pendidikan yang menggesa JPN negeri untuk memperbetul mana-mana kipas yang rosak berikutan musim cuaca panas.Dalam pada itu, beliau turut memaklumkan bahawa Sambutan Hari Guru Peringkat Kebangsaan Tahun 2023 akan diadakan di MITC Melaka pada 14 hingga 16 Mei ini.


Pengorbanan wartawan: Berdepan bahaya demi secebis maklumat

KUALA LUMPUR, 12 Mei- Di sebalik setiap paparan berita yang disiarkan setiap hari, baik menerusi media arus perdana mahupun media sosial, pastinya wartawan dan jurugambar adalah insan penting yang memain peranan bagi memastikan berita yang disampaikan itu daripada sumber yang sahih.Sebagai pewarta dan perakam kepada peristiwa penting yang berlaku di dalam mahu pun luar negara, pelbagai risiko dan situasi mencabar seperti bencana, pergolakan dan peperangan terpaksa ditempuh di lapangan demi menyampaikan informasi terkini kepada pembaca dan penonton. Itulah asam garam kehidupan sebagai pengamal media sebenar dan yang membezakannya dengan ‘wartawan segera’ yang ketika ini banyak muncul di media sosial, bak cendawan selepas hujan.Bagi Koordinator Operasi Editorial Selangor Journal, Iskandar Alang Bendahara, 47, bergelar wartawan bukanlah satu perkara yang mudah kerana ia memerlukan hati dan mental yang cekal untuk menyelesaikan setiap tugasan yang diamanahkan walaupun kadangkala nyawa menjadi taruhan.“Sepanjang 19 tahun jadi wartawan, pengalaman membuat liputan misi bantuan kemanusiaan ke Gaza anjuran Yayasan Keamanan Global Perdana (PGPF) serta turut melibatkan kerjasama negara India, Ireland dan Kanada pada Mei 2011, adalah antara peristiwa yang tidak dapat dilupakan.“Dalam usaha untuk menyempurnakan misi itu, Kapal MV Finch of Rachel Corrie yang kami naiki terpaksa menyamar sebagai bot nelayan dengan lampu terpaksa dimatikan, sistem AIS (automatic identification system) juga ditutup dan kedudukan bulan dikaji bagi mengelakkan kapal dikesan musuh.“Bagaimanapun sebaik sahaja memasuki zon keselamatan Palestin, kapal MV Finch yang saya naiki bersama 11 lagi kru kapal yang terdiri daripada aktivis antiperang dan wartawan, tiba-tiba diserang menggunakan mesingan oleh rejim Israel,” katanya. Beliau yang ketika itu bertugas sebagai wartawan di meja politik News Strait Times (NST) berkata keadaan menjadi cemas apabila tembakan yang dilepaskan itu hampir mengenai seorang daripada kru kapal menyebabkan mereka terpaksa berselindung untuk mengelakkan daripada terkorban.Menurutnya hanya doa dan tawakal yang mampu dilakukan ketika itu sebelum berjaya diselamatkan oleh tentera Mesir dan berhenti di pelabuhan El-Arish, Mesir untuk meneruskan misi.Iskandar yang lebih dikenali sebagai Alang dalam kalangan rakan wartawan menyifatkan operasi itu berjaya kerana mesej tentang kekejaman rejim Israel dapat dilaporkan dan ia dibuktikan apabila tentera rejim itu sanggup menghalang bantuan kemanusiaan kepada rakyat Palestin.Sementara itu, Wartawan Foto Bernama Azman Firdaus Azizan juga pernah berhadapan detik cemas semasa melakukan liputan berita Operasi Astute pada 2006, berikutan pergolakan yang berlaku di Timor Leste ketika itu.Operasi Astute merupakan operasi ketenteraan yang dirancang oleh Australia dengan turut disertai Malaysia bagi tujuan mengembalikan kestabilan di Timor Leste dengan negara telah menghantar pasukan komando daripada Briged Paratrooper ke-10 di bawah Kolonel Ismeth Nayan Ismail.

Menurut Azman sepanjang keberadaannya selama lebih dua minggu di kawasan bergolak itu, kebimbangan terhadap risiko serangan hendap oleh pihak pemberontak menghantui dirinya berikutan senjata yang digunakan adalah panah yang tidak mempunyai sebarang bunyi."Atas faktor ini, baju kalis peluru perlu dipakai setiap masa. Baju kalis peluru itu pula sangat berat kerana terdapat plat besi tebal di dalamnya, berbeza dengan vest kalis peluru," katanya.Bagaimanapun ia bukan halangan untuk menyempurnakan tugas untuk merakam detik yang menarik serta melaporkan pergolakan yang berlaku di kawasan itu sambil menyifatkan ia satu pengalaman berharga yang tidak selalu diperoleh oleh semua pengamal media.Mengulas mengenai Hari Wartawan Nasional (HAWANA) pada tahun ini, Azman berkata sambutan HAWANA dilihat cukup signifikan khususnya dalam menghargai pengorbanan dan tanggungjawab pengamal media.“Saya harapkan wartawan generasi baharu lebih berketerampilan dalam menyahut cabaran untuk melakukan liputan isu besar, ambil peluang yang diberikan ini,” katanya. -BERNAMA


Pelantikan 829 ketua kampung, akan dilaksana segera - Saarani

IPOH, 12 Mei- Pelantikan baharu 829 ketua kampung di 59 Dewan Undangan Negeri (DUN) Perak dijangka selesai sebelum 22 Mei ini. Menteri Besar Perak, Datuk Seri Saarani Mohamad berkata pelantikan secara berperingkat itu melibatkan kampung Melayu di 33 DUN. Fasa kedua pula melibatkan 26 DUN pembangkang."Persiapan kita dah selesai. Saya ingat sebelum sidang dewan fasa pertama. Fasa pertama ini melibatkan kampung-kampung yang ada dalam 33 DUN kerajaan.Fasa kedua nanti pula ketua-ketua kampung bagi 26 DUN diketuai pembangkang," kata Saarani kepada media pada Program Mesra Hari Bertemu Pelanggan Negeri Perak di Dewan Pusat Latihan Teknologi Tinggi (ADTEC) di Taiping.Mengulas lanjut, pelantikan ketua kampung di 158 kampung baru Cina dan tujuh kampung India telah selesai dijalankan.


Melaka tuan rumah Sambutan Hari Guru Kebangsaan

SEREMBAN, 12 Mei-Sambutan Hari Guru Peringkat Kebangsaan akan diadakan di Pusat Dagangan Antarabangsa Melaka (MITC) Melaka pada 14 hingga 16 Mei ini.Pengarah Jabatan Pelajaran Negeri Sembilan, Dr Roslan Hussin berkata sambutan yang bakal berlangsung selama tiga hari itu akan dirasmikan oleh Perdana Menteri, Datuk Seri Anwar Ibrahim."Fokus utama sambutan Hari Guru tahun ini adalah sebagai pengiktirafan kepada para guru yang membantu murid-murid bagi meningkatkan potensi mereka.Penglibatan tidak hanya dari pihak kerajaan tetapi juga melibatkan rakan-rakan strategik bersama Kementerian Pendidikan Malaysia (KPM)", katanya ketika ditemui pemberita RTM di Kompleks Penyiaran Tuanku Muhammad, di sini.


Stor komputer SMK Taman Yarl terbakar

KUALA LUMPUR, 12 Mei- Sebuah stor menyimpan barangan komputer di Sekolah Menengah Kebangsaan (SMK) Taman Yarl di sini terbakar hari ini.Jurucakap Jabatan Bomba dan Penyelamat Kuala Lumpur dalam kenyataan berkata pihaknya menerima panggilan kecemasan berhubung kejadian berkenaan pada 7.26 pagi tadi dan seramai 15 anggota dengan dua jentera dan sebuah ambulans dari Balai Bomba dan Penyelamat Sri Petaling dan Balai Bomba dan Penyelamat Seputeh dikejarkan ke tempat kejadian.Menurut jurucakap berkenaan, kebakaran melibatkan stor menyimpan komputer berkeluasan 20x20 kaki dan api berjaya dikawal sepenuhnya pada 7.42 pagi.“Kebakaran memusnahkan 60 peratus stor berkenaan dan tiada mangsa dilaporkan terlibat, punca kebakaran masih dalam siasatan,” kata jurucakap itu.- BERNAMA


Pembaharuan perbelanjaan kesihatan awam dibentang bulan depan

(Dr Zaliha berucap pada Majlis Perasmian CRM Trial Connect 2023/BERNAMA)

KUALA LUMPUR, 12 Mei- Cadangan pembaharuan perbelanjaan kesihatan awam akan dibawa dalam pembentangan Kertas Putih Kesihatan di Parlimen bulan depan, kata Menteri Kesihatan Dr Zaliha Mustafa.Menurut beliau syor itu bertujuan mewujudkan sistem perkhidmatan kesihatan terbaik negara."Negara-negara yang setaraf dengan kita, negara berpendapatan sederhana peruntukan kesihatan awam mereka mencecah 5% (daripada belanjawan). Jadi kita baru dalam 2.9%. Insya-Allah kita akan sentiasa berbincang dengan MOF (Kementerian Kewangan) dan memastikan khususnya anggota Kabinet memahami mengapa kita perlu memastikan sistem perkhidmtan kita terbaik."Insya-Allah apabila kita berjaya nanti selepas kita bentangkan (Kertas Putih Kesihatan) di Parlimen pada bulan Jun ini, kita akan gariskan semua perkara terlibat termasuklah dengan sistem kewangan kesihatan," kata Zaliha dalam sidang media di sini. Terdahulu beliau merasmikan program CRM (Penyelidikan Klinikal Malaysia) Trial Connect 2023 yang bermula hari ini hingga 12 Mei bersempena sambutan Hari Penyelidikan Klinikal 2023.

(Dr Zaliha berkata pembaharuan perbelanjaan kesihatan awam dibentang bulan depan)


Pusat Reintegrasi dekatkan penghuni penjara dengan masyarakat

(Abdul Kadir  ditemu bual di Majlis Rumah Terbuka Aidilfitri di Pusat Reintegrasi Penghuni Kuala Muda, Sg Petani)

KUALA MUDA, 12 Mei- Pusat Reintegrasi diwujudkan bawah Jabatan  Penjara  Malaysia bagi mendekatkan penghuni penjara dengan anggota masyarakat.Pusat itu juga mendidik mereka tentang pekerjaan dan pelbagai kursus termasuk berkaitan tanaman, pertanian dan projek ikan air tawar sebagai persediaan sebelum dibebaskan.Pengarah Penjara negeri Kedah, Timbalan Komisioner Penjara Abdul Kadir Jailani Ismail berkata penghuni yang ditempatkan di pusat itu akan berasa yakin tidak dipinggirkan."Sebab mereka keluar dah ada pekerjaan, ada wang saku, dia dah ada gaji, jadi dia tak balik kepada rakan-rakan dia yang lama dan masyarakat dah mula yakin."Kalau dulu dah bebas dari penjara, keluarga pun tak nak terima. Hari ini keluarga dah berasa yakin, sebab itu program ini kita lihat mereka bersama dengan keluarga dah mulai yakin bahawa mereka ini dah banyak berubah," kata Abdul Kadir kepada RTM di Majlis Rumah Terbuka Aidilfitri di Pusat Reintegrasi Penghuni Kuala Muda, Sg Petani, di sini. Menurutnya, banduan yang ditempatkan di pusat ini adalah banduan yang mempunyai baki hukuman penjara tiga tahun kebawah.Pusat yang diwujudkan dua tahun lalu itu telah berjaya mengeluarkan hampir ribuan banduan yang mempunyai keyakinan diri, tidak lagi mengulangi kesalahan dan mampu berdikari hasil latihan kemahiran yang berikan.

(Abdul Kadir memotong kek di Majlis Rumah Terbuka Aidilfitri di Pusat Reintegrasi Penghuni Kuala Muda, Sg Petani)


Ops Noda: Penjawat awam antara ditahan

GEORGE TOWN, 11 Mei - Tiga penjawat awam antara empat individu yang ditahan selepas didapati berkhalwat dengan wanita yang menawarkan khidmat pelacuran.Kesemua lelaki yang berusia antara 30 hingga 45 tahun itu ditahan dalam serbuan Ops Noda membabitkan beberapa premis lama di sekitar Butterworth dan George Town, oleh Jabatan Hal Ehwal Agama Islam Pulau Pinang (JHEAIPP) petang tadi.Ketua Unit Operasi bahagian Penguatkuasaan JHEAIPP, Mohd Azizon Noordin berkata, mereka dipercayai menerima khidmat seks di premis yang berselindung disebalik Pusat Urutan Tradisional."Lelaki-lelaki bagi alasan untuk menghilangkan penat dan sebagainyalah, ada juga bukan untuk menghilangkan penat tetapi memang untuk mendapatkan perkhidmatan penawaran seks tersebutlah."Jadi itu antara yang kita dapatlah daripada risikan dan operasi hari ini. Baru-baru ini kita ada terima satu aduan daripada isteri mereka sendiri dan perkara itu jugalah kita kumpulkan semua maklumat tersebut untuk risikan kita," kata Azizon di sini.

(Antara empat individu yang ditahan dalam serbuan Ops Noda)

Siasatan terhadap wanita-wanita yang menawarkan khidmat seks pula mendapati mereka menjadikan kegiatan pelacuran sebagai sumber pendapatan, namun terdapat juga yang hanya makan gaji daripada tauke premis.Kesemua lelaki yang ditahan dibawa ke Ibu Pejabat Polis daerah Timur Laut, sebelum dihantar ke Pejabat Agama untuk tindakan mengikut Seksyen 27 Enakmen kesalahan jenayah Syariah negeri Pulau Pinang 1996.


PRP selian Jabatan Penjara bantu jalin hubungan dengan masyarakat

KOTA KUALA MUDA, 11 Mei - Pusat Reintegrasi Penghuni (PRP) seliaan Jabatan Penjara Malaysia adalah diwujudkan bertujuan mendekatkan diri penghuni penjara bersama masyarakat.Selain itu, mendidik mereka dengan pekerjaan dan pelbagai kursus termasuk tanaman, pertanian, projek ikan air tawar sebagai persediaan sebelum mereka bebas.Pengarah Penjara negeri Kedah, Timbalan Komisioner Penjara, Abdul Kadir Ismail berkata melalui pemulihan tersebut penghuni yang ditempatkan di pusat itu merasa yakin tidak dipinggirkan."Sebab mereka keluar sudah ada pekerjaan, ada wang saku, ada gaji, jadi dia tidak balik kepada rakan-rakan dia yang lama, dan masyarakat sudah mula yakin."Kalau dulu bebas dari penjara, keluarga pun tidak mahu terima, hari keluarga dah merasa yakin sebab itu program ini kita lihat dia bersama dengan keluarga keluarga dan mulai yakin bahawa mereka ini sudah banyak berubah,"kata Abdul Kadir di sini.

(Abdul Kadir bercakap kepada RTM pada Majlis Rumah Terbuka Aidilfitridi Pusat Reintegrasi Penghuni Kuala Muda, Sg Petani, Kedah)

Menurutnya, penilaian dilakukan terhadap banduan untuk ditempatkan di pusat ini adalah banduan yang mempunyai baki hukuman penjara tiga tahun kebawah.Pusat yang wujudkan sejak dua tahun lalu telah berjaya mengeluarkan hampir ribuan banduan yang mempunyai keyakinan diri, tidak lagi mengulangi kesalahan malah mereka mampu berdikari hasil latihan kemahiran yang diberikan.


Keperluan operasi pembenihan awan bergantung permohonan Kerajaan Negeri

MACHANG, 11 Mei - Keperluan operasi pembenihan awan bergantung kepada permohonan yang dilakukan oleh kerajaan negeri masing-masing. Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata, proses tersebut akan dilaksanakan jika ia dibangkitkan kerajaan negeri dan pihaknya akan membantu mengikut mekanisme yang ditentukan. "Kalau ada keperluan, kita akan aturkan kerana ia ada mekanisme tertentu,” katanya, bercakap kepada media selepas menghadiri Program Townhall Madani bersama Mahasiswa dan Jabatan Komunikasi Komuniti (J-KOM) di Universiti Teknologi Mara (UiTM) Machang.

(Nik Nazmi ketika dalam Program Townhall Madani bersamaMahasiswa dan Jabatan Komunikasi Komuniti (J-KOM) di Universiti Teknologi Mara (UiTM) Machang)

Media sebelum ini melaporkan, kerajaan dan rakyat perlu bersama-sama melakukan persediaan awal bagi menghadapi fenomena El Nino kuat yang diramal Jun ini, bagi meminimumkan impak fenomena itu. Pakar Alam Sekitar, Profesor Madya Dr Haliza Abdul Rahman berkata, persiapan awal meliputi semua aspek perlu bagi mengelakkan kepanikan melampau. Berdasarkan rekod setakat 2015, El Nino pernah melanda negara sebanyak 12 kali iaitu sejak tahun 1951 hingga 1952 dan kejadian yang paling teruk ialah pada 1997 hingga 1998 apabila catatan suhu tertinggi 40.1 darjah Celsius direkodkan di Stesen Meteorologi Chuping, Perlis pada 9 April 1998. Pada 2 Mei lalu, Tentera Udara Diraja Malaysia (TUDM) dan Jabatan Meteorologi Malaysia (MetMalaysia) menjalankan Operasi Pembenihan Awan di kawasan tadahan Empangan Teluk Bahang serta Empangan Teluk Air Itam di Pulau Pinang yang turut membabitkan kerjasama Agensi Pengurusan Bencana Negara dan Kerajaan negeri Pulau Pinang.


Malaysia bersedia lakukan ujian klinikal perubatan ke atas manusia

KUALA LUMPUR, 11 Mei - Malaysia sudah bersedia untuk melaksanakan percubaan klinikal ke atas manusia, dalam menguji ubat, prosedur atau rawatan baharu berbanding sebelum ini hanya dilakukan dalam makmal atau menggunakan haiwan.Menteri Kesihatan, Dr Zaliha Mustafa berkata fasa percubaan klinikal ke atas manusia yang pertama atau First-in-human (FIH) sudah dimulakan di Sarawak awal bulan lalu selepas mendapat kelulusan daripada Bahagian Regulatori Farmasi Negara (NPRA).Beliau berkata, selain Hospital Besar Sarawak sebuah lagi pusat penyelidikan bagi disiplin itu akan dilaksanakan di Hospital Ampang.

"Kita menggalakkan lebih banyak kajian atau syarikat-syarikat yang mahu memperkenalkan rawatan mereka melakukan FIH. Kita ada kemudahan, disiplin bila kita laksanakan kajian tersebut dan ini sebenarnya menarik minat banyak syarikat-syarikat untuk melakukan FIH di Malaysia," katanya pada sidang media selepas melancarkan Hari Penyelidikan Klinikal 2023 dan forum anjuran Penyelidikan Klinikal Malaysia (CRM), di sini.Tambah Dr Zaliha, dengan adanya fasiliti dan disiplin FIH di negara ini ia berupaya menyumbang kepada pembangunan perubatan, sains, dan kewujudan terapi baharu menerusi kaedah penyelidikan klinikal pada masa depan.


Cuaca panas: 2,634 bomba siap siaga di Perak

IPOH, 11 Mei- Jabatan Bomba dan Penyelamat Malaysia (JBPM) Perak bersiap siaga untuk berdepan cuaca panas berpanjangan dengan menugaskan seramai 2,634 anggota bagi menghadapi sebarang kemungkinan.Pengarah JBPM Negeri, Azmi Osman berkata, selain sokongan daripada ketersediaan kelengkapan pemadaman api, jentera serta rondaan secara berkala di kawasan berisiko.Setakat bulan lalu, pihaknya menerima sebanyak 922 laporan kebakaran terbuka berbanding hanya 749 kes bagi tempoh sama tahun lalu.Sebanyak 23 kawasan titik panas yang berisiko dikenal pasti, antaranya laluan Simpang Pulai-Cameron Highlands, Taiping dan Gerik."Kebakaran terbuka tidak semestinya berlaku di titik panas sahaja, ia boleh berlaku di kawasan lain juga, berpunca daripada kelalaian manusia."Jadi perhatian kami bukan kepada 23 titik panas sahaja, tetapi seluruh negeri Perak," katanya di siniTambah beliau, beberapa strategi pemadaman turut dirangka oleh pihak bomba, antaranya melaksanakan pelan kontingensi air dengan bantuan setiap balai dan masyarakat setempat, selain memperkukuh kerjasama dengan agensi lain."Pelan kontingensi air ini adalah semua balai dikehendaki membuat kajian di kawasan jagaan mereka dengan sumber air terbuka, contohnua sungai, lombong atau parit yang boleh kita guna pakai semasa kecemasan. Ia secara tidak langsung dapat mempercepatkan tindakan pemadaman dan menjimatkan air dari Lembagi Air Perak, sekiranya diambil terus dari pili bomba," katanyaBeliau juga menasihatkan orang ramai agar tidak melakukan sebarang pembakaran terbuka, selain melaporkan aktiviti tersebut kepada jabatan bomba bagi mengatasi kemerebakan kebakaran ke kawasan lain.


Operasi cari tiga kru kapal MT Pablo yang hilang diteruskan

KOTA TINGGI, 11 Mei- Proses pencarian tiga kru kapal  MT Pablo yang terbakar pada 1 Mei di Perairan Tanjung Sedili, Johor masih diteruskan.Pencarian melibatkan kawasan perairan Pantai Timur Johor sehingga perairan Pahang serta selatan Johor.Operasi pencarian tersebut diteruskan dengan melibatkan kerjasama Indonesia dan Singapura.Timbalan Ketua Pengarah Operasi Agensi Penguatkuasaan Maritim Malaysia (APMM), Laksamana Madya Maritim Hamid Mohd Amin memaklumkan, siasatan sehingga kini mendapati tiada unsur jenayah dilapor berkaitan kes tersebut.

(Foto fail memaparkan kapal  MT Pablo yang terbakar pada 1 Mei di Perairan Tanjung Sedili, Johor)

"Kita dapati tiada kes jenayah yang berlaku sebab itu kita buat keputusan kita serahkan seterusnya kepada Jabatan Laut untuk meneruskan proses. Selepas kita siasat semalam, kita hantar pasukan anti bom dan juga polis serta bomba," katanya pada Majlis Penutupan Operasi Redback ke-18 di Dewan Pusat Komuniti Tanjung Sedili, Kota Tinggi.

Dalam majlis tersebut beliau turut memperincikan bahawa sebanyak 61 pemeriksaan dilakukan ke atas 57 motor vessel dan empat bot nelayan tempatan dalam Operasi Redback.Operasi itu dilaksanakan oleh APMM dengan kerjasama Australian Border Force (ABF) bermula 1 Mei lalu.Sepanjang tempoh sehingga semalam, tiada kesalahan membabitkan bot dan kapal yang diperiksa.


Malaysia di tangga ke-75 Indeks Keganasan Global

(Ahmad Zahid pada sidang media Mesyuarat Jawatankuasa Peringkat Tinggi KawalanKeganasan (JPTKK) 2023 di Putrajaya)

PUTRAJAYA, 11 Mei- Malaysia berada di kedudukan ke-75 tahun lalu berdasarkan Indeks Keganasan Global (GTI) yang menjadi ukuran keganasan global dunia. Timbalan Perdana Menteri, Datuk Seri Dr Ahmad Zahid Hamidi berkata, ia merupakan prestasi baik dalam menangani keganasan berbanding tangga ke-68 pada tahun sebelumnya.“Pada 2016, sebanyak 126 individu disyaki pengganas ditangkap dan setahun kemudian, angka itu menurun kepada 107. Ini kerana pencegahan dan penguatkuasaan oleh Polis Diraja Malaysia (PDRM), Angkatan Tentera Malaysia (ATM) serta langkah yang dilakukan oleh Majlis Keselamatan Negara (MKN).“Ia menurun lagi apabila pandemik COVID-19 pada 2020 dan pada tahun lalu hanya dua kes tangkapan (berkait dengan aktiviti keganasan pada tahun 2022)," katanya pada sidang media Mesyuarat Jawatankuasa Peringkat Tinggi Kawalan Keganasan (JPTKK) 2023 di Putrajaya.Tambah beliau yang juga Menteri Kemajuan Desa dan Wilayah, langkah pencegahan perlu dilakukan, khususnya untuk mengelakkan perbezaan fahaman politik, ketaksuban perkauman dan sikap perkauman yang menebal. Setakat Mac lepas, Malaysia telah meratifikasi sebanyak 10 instrumen keganasan daripada keseluruhan 19 instrumen dalam usaha menyokong langkah menangani keganasan di peringkat antarabangsa.


Felda perkenal inisiatif Waqaf Tandan Sawit

KUALA LUMPUR, 11 Mei- Lembaga Kemajuan Tanah Persekutuan (Felda) melalui Waqaf Felda memperkenalkan inisiatif Wakaf Tandan Sawit bagi membolehkan warga peneroka menyumbang kepada institusi wakaf ini dengan sasaran kutipan sebanyak RM19.2 juta setahun.Felda dalam kenyatan hari ini memaklumkan sebelum ini sumbangan kepada Waqaf Felda dilakukan menerusi sumbangan tunai dan potongan pendapatan bulanan warga Felda.“Wakaf Tandan Sawit itu merupakan cetusan idea warga peneroka itu sendiri dan telah bermula di Felda Kerteh 6, Terengganu dengan tandan sawit diwakafkan dan nilai jualannya disumbangkan ke Waqaf Felda.“Peningkatan hasil ladang dengan purata produktiviti daripada 17.29 tan per hektar pada 2021 kepada 19.43 tan per hektar pada tahun lalu, telah mendorong peneroka meningkatkan amalan jariah melalui sumbangan sedekah serta wakaf,” katanya.Menurut kenyataan itu, peneroka yang berhasrat mewakafkan tandan sawit boleh membuat permohonan dengan Felda serta menyatakan bilangan tandan sawit segar sebelum dihantar ke kilang.Bilangan tandan sawit yang masak seterusnya akan diasingkan, ditimbang dan jumlah nilai daripada tandan tersebut akan diwakafkan serta dipindahkan ke akaun Waqaf Felda bagi pihak peneroka.Katanya, pelaksanaan Wakaf Tandan juga menyokong usaha kerajaan yang menyasarkan wakaf sebagai instrumen yang mampu menyumbang sehingga 20 peratus pengembangan sektor kewangan sosial Islam menjelang 2030.Felda turut yakin inisiatif berkenaan mendapat sokongan penuh warga peneroka dan membuktikan kesediaan mereka sebagai komuniti berdikari yang progresif, selain bersama-sama memperkasakan institusi wakaf dan menyokong agenda pembangunan negara.- BERNAMA


Tiada peniaga warga asing di Pasar Besar Jalan Meru- MPK

SHAH ALAM, 11 Mei- Hasil bancian yang dilaksanakan Majlis Perbandaran Klang (MPK) mendapati kesemua peniaga dan pemegang lesen di Kompleks Pasar Besar Jalan Meru adalah rakyat tempatan, manakala warga asing yang berada di premis berkenaan hanya sebagai pembantu.Pengarah Pengurusan Pasar dan Penjaja MPK Azhar Samsudin berkata pihaknya tidak berkompromi terhadap dakwaan isu peniaga warga asing di pasar itu dan mensyaratkan hanya warganegara sahaja yang layak memohon premis. “Pihak MPK akan mengambil tindakan sitaan serta-merta, selain pembatalan premis dan pembatalan lesen juga dikenakan ke atas mana-mana penyewa yang menyewakan premis kepada warga asing,” katanya dalam kenyataan hari ini.Menurutnya pemantauan secara berterusan dilaksanakan Jabatan Pengurusan Pasar dan Penjaja bagi memastikan tiada warga asing yang berniaga dan tindakan tegas akan diambil ke atas mana-mana peniaga yang menyewakan premis mereka bagi mencari jalan mudah mengaut keuntungan.- BERNAMA


Banda Hilir bebas kenderaan setiap Jumaat hingga Ahad bermula Jun

MELAKA, 11 Mei- Sekitar Banda Hilir, Melaka akan dijadikan kawasan bebas kenderaan pada setiap Jumaat, Sabtu dan Ahad, dijangka dilaksanalan bulan depan.Ketua Menteri, Datuk Seri Ab Rauf Yusoh berkata, ia membabitkan kawasan sejauh 5 kilometer bermula dari Padang Nyiru hingga Jalan Merdeka.Beliau berkata usaha berkenaan bagi memberi peluang kepada pelancong menikmati pemandangan sekitar kawasan bersejarah.Program itu dilaksanakan Majlis Bandaraya Melaka Bersejarah (MBMB) dan tempoh percubaan dijangka bermula sekitar pertengahan bulan depan. "Kita akan memulakan zon bebas kenderaan di Melaka dalam tempoh percubaan dahulu sebelum kita melaksanakan sepenuhnya. Ia bermula dari 'Race Squre' sehingga ke sekitar Dataran Pahlawan sehingga ke Hotel Equtorial termasuk di Jonker Walk. Jadi kawasan ini adalah kawasan yang akan diwartakan menjadi kawasan bebas dari kenderaan. Jadi aktiviti sepanjang zon tersebut kita menggalakkan sesiapa yang nak beriadah, berjalan kaki membeli belah di kawasan tersebut," katanya.Beliau berkata demikian selepas menjadi tetamu bagi Program Bicara Ketua Menteri di Konti MELAKAfm, Jalan Taming Sari, Melaka.

(Ketua Menteri, Datuk Seri Ab Rauf Yusoh)

Tambah Ab Rauf, jalan-jalan altenatif telah dikenal pasti bagi menyurai trafik di kawasan berkenaan.Dalam pada itu, katanya, sempena Tahun Melawat Melaka (TMM) 2024, kerajaan negeri sedang mencari solusi bagi membangunkan semula bangunan-bangunan terbiar di kawasan bandar khasnya berhampiran lokasi pelancongan.


37 pempamer tempatan sertai HOFEX

KUALA LUMPUR, 11 Mei- 37 pempamer tempatan menyertai pameran perdagangan antarabangsa dwitahunan HOFEX yang berlangsung di Hong Kong.Menurut Perbadanan Pembangunan Perdagangan Luar Malaysia (MATRADE), bilangan penyertaan tersebut mencerminkan minat yang kuat terhadap jenama dan produk tempatan."Antara produk yang diketengahkan di Pavilion Malaysia produk makanan kesihatan, produk berasaskan durian serta sarang burung."HOFEX berpotensi menjadi pintu masuk kepada pasaran Hong Kong dan sekitarnya. Hong Kong juga merupakan hab perdagangan utama untuk mengeksport semula barangan ke China, Macau dan pasaran lain di rantau Asia,"menurut kenyataan itu.Setakat ini, 95% daripada produk makanan dan minuman di pasaran Hong Kong diimport.Berlangsung selama dua hari bermula hari ini, HOFEX turut disertai 1,200 jenama antarabangsa dan lebih 25,000 pembeli.


UiTM Perlis cungkil bakat inovasi menerusi i-IDEA 2023

(Majlis penutupan i-IDEA 2023 di UiTM Cawangan Perlis, Arau)

ARAU, 11 Mei- Universiti Teknologi MARA (UiTM) Cawangan Perlis menganjurkan Pertandingan Inovasi, Reka Bentuk dan Artikulasi Antarabangsa Keenam 2023 (i-IDEA 2023) bertemakan 'Memperkasakan Penyelidikan, Idea Inovasi dan Keusahawanan ke Arah Ekonomi Mampan'.i-IDEA 2023 diharapkan dapat mengetengahkan idea inovasi peserta dan menyemarakkan budaya penyelidikan dan inovasi dalam kalangan warga UiTM Cawangan Perlis, masyarakat setempat dan antarabangsa.Rektor UiTM Cawangan Perlis, Profesor Madya Dr. Shukor Sanim Mohd Fauzi berkata, program peringkat antarabangsa tersebut dibahagikan kepada 17 acara daripada tiga kategori utama iaitu kategori inovasi, persidangan antarabangsa dan pertandingan serta pameran. "Program kali ini berjaya mengetengahkan sebanyak 227 produk inovasi dihasilkan oleh ahli akademik dan bukan akademik, penyelidik, pelajar Institusi Pengajian Tinggi (IPT) tempatan dan luar negara serta sekolah-sekolah menengah seluruh negara," katanya pada majlis penutupan i-IDEA 2023 di UiTM Cawangan Perlis di sini.Katanya, UiTM Perlis juga menjalinkan kerjasama strategik dengan institusi luar negara seperti Hatyai University, Thailand dan Universitas Islam Riau (UIR) bagi memastikan kelancaran dan pengiktirafan program i-IDeA 2023.Dalam masa sama, universiti dalaman, agensi kerajaan serta swasta tidak ketinggalan untuk turut serta menjadi rakan strategik dalam penganjuran i-IDeA 2023 termasuk Universiti Malaysia Perlis (UniMAP), Universiti Teknologi Malaysia (UTM), Universiti Teknologi Petronas (UTP), Universiti Kebangsaan Malaysia (UKM), Persatuan Sains dan Teknologi Keadaan Pepejal (MASS), , Kolej Komuniti Arau, Politeknik Tuanku Syed Sirajuddin (PTSS), Quest International University (QIU) dan Pusat Latihan Teknologi Tinggi (ADTEC) Taiping.


Cuaca panas: Muara Sungai Nenggiri semakin surut

GUA MUSANG, 11 Mei- Cuaca panas berpanjangan menyebabkan air sungai di muara Sungai Nenggiri di sini, Kelantan semakin surut hingga menampakkan lumpur, beting pasir dan batu. Situasi itu memberi kesan kepada penduduk di Kampung Bertam Baru yang menggunakan bot sebagai pengangkutan utama untuk mencari rezeki, dengan sebahagian mereka terpaksa menghentikan aktiviti buat sementara waktu bagi mengelak risiko keselamatan.Pemandu bot, Shaari Mustapa berkata, mereka yang mahir sahaja akan meneruskan pekerjaan mengemudi bot bagi menghantar penumpang atau menangkap hasil ikan sungai."Biasa cuaca panas mereka (pemandu bot dan nelayan) akan berhenti aktiviti buat sementara, melainkan mereka yang betul-betul mahir dengan keadaan sungai. Tambah pula, Sungai Nenggiri ini banyak cabaran, jadi kena tahu mana lokasi ada kayu atau batu, kawasan air dalam dan cetek," katanya.Ketika ini, terdapat 20 orang yang masih aktif melakukan pekerjaan di sekitar Sungai Nenggiri yang merupakan sebahagian daripada laluan Sungai Kelantan.


Pendidikan Islam penting untuk perkasa umat Islam

KANGAR, 11 Mei- Pendidikan Islam merupakan asas terpenting dalam usaha membangun dan memperkasakan umat Islam. Umat Islam diminta terus berpegang dengan ajaran agama Islam yang sahih berdasarkan manhaj Ahlus Sunnah Waljamaah seperti yang termaktub dalam Undang-undang Tubuh Kerajaan Perlis 1948.Pemangku Raja Perlis, Tuanku Syed Faizuddin Putra Jamalullail bertitah, dalam usaha memperkasakan pendidikan Islam di negeri Perlis, MAIPs dengan kerjasama JAIPs telah membangunkan kurikulum Sekolah Agama Petang Perlis (SAPPs) dan dilaksanakan bersepadu dengan kurikulum Kelas al-Quran dan Fardu Ain (KAFA) dibawah JAKIM. Bagi memperkasakan lagi kurikulum-kurikulum tersebut dan diselaraskan dengan kokurikulum di bawah Kementerian Pendidikan, Sekolah Integrasi Perlis (SIPs) telah diperkenalkan bagi mengoptimumkan pengajian pendidikan Islam negeri ini khususnya di sebelah petang. Dalam usaha memperkasakan Pendidikan Islam Negeri, Mesyuarat MAIPs yang lalu telah memutuskan secara dasarnya untuk memberikan kebenaran mengurus kepada JAIPs untuk membangunkan Kompleks di Guar Jentik sebagai Pusat Latihan Islam Negeri ini.

Baginda bertitah ketika merasmikan Majlis Apresiasi Institusi Pendidikan Islam Negeri Perlis bagi tahun 2022/2023 bagi memberikan penghargaan kepada individu-individu dan pihak-pihak yang telah bertungkus lumus menjayakan agenda pendidikan Islam di Perlis.


Operasi LRT di enam stesen laluan Ampang/Sri Petaling diaktifkan semula esok

KUALA LUMPUR, 11 Mei- Perkhidmatan operasi tren di enam stesen LRT yang melibatkan Stesen Bandaraya, Sultan Ismail, PWTC, Titiwangsa, Sentul dan Sentul Timur akan dibuka semula, esok.Ia susulan kerja pembaikan sementara (fasa pertama) struktur jejambat dan landasan yang rosak berhampiran stesen LRT Bandaraya telah selesai. Rapid Rail dalam kenyataannya memaklumkan,tren-tren yang perlu menjalani proses penyelenggaraan telah dibawa ke depoh LRT di Ampang dan tren - tren gantian digunakan bagi tujuan perkhidmatan operasi."Serentak dengan pembukaan stesen-stesen tersebut, perkhidmatan bas LRT 11, 13 dan 14 akan ditamatkan."Kerja-kerja pembaikan menyeluruh (fasa kedua) struktur landasan dijangka akan siap sepenuhnya pada pertengahan Oktober ini dan seterusnya operasi perkhidmatan LRT Laluan Ampang/Sri Petaling akan kembali beroperasi secara normal," menurut kenyataan itu.Bagi melancarkan perjalanan penumpang, Rapid Rail akan mengaktifkan semula perkhidmatan bas perantara percuma (Bas LRT 10) yang akan menghubungkan Stesen LRT Masjid Jamek dan Stesen LRT Bandaraya akibat daripada gangguan perkhidmatan di antara kedua-dua stesen berkenaan.Perkhidmatan bas perantara ini akan beroperasi menggunakan 10 buah bas dengan kekerapan setiap 10 minit.Penumpang – penumpang juga mempunyai pilihan untuk menggunakan laluan rel alternatif yang mana penumpang yang ingin menuju ke Hang Tuah, boleh menaiki Laluan Monorel melalui Stesen Titiwangsa.Sementara penumpang yang ingin menuju ke Chan Sow Lin, boleh menaiki Laluan MRT Putrajaya melalui Stesen Titiwangsa.Penumpang juga digalakkan menggunakan aplikasi PULSE untuk merancang perjalanan dan mengikuti laman media sosial Rapid KL untuk mendapatkan info terkini.

Pada 2 April lalu, operasi perkhidmatan LRT di enam stesen yang tersebut telah diberhentikan kerana tidak dapat lagi memenuhi kriteria pengoperasian dan terpaksa dikeluarkan daripada perkhidmatan atas faktor keselamatan.Faktor kegagalan ini adalah disebabkan oleh tren-tren tersebut tidak dapat kembali ke depoh bagi menjalani kerja-kerja penyelenggaraan.


Kes buli TUDM, tindakan tegas termasuk buang kerja jika terlibat - Mohamad

KUALA LUMPUR, 11 Mei- Suspek kes buli membabitkan pelatih Tentera Udara Diraja Malaysia (TUDM) di Pengkalan Udara Kuantan pada April lalu, berisiko diberhentikan kerja sekiranya terbukti bersalah.Perbuatan terbabit jelas melanggar peruntukan undang-undang perkhidmatan bawah agensi kerajaan.Menteri Pertahanan, Datuk Seri Mohamad Hasan berkata kes itu kini sedang dalam siasatan polis.Selain siasatan dalaman oleh TUDM."Jangan terlibat dalam perkara yang boleh menjadikan kesalahan dalam 'term of services'. "Kalau berlaku dan masih berlaku serta didapati terlibat, malah tidak mengendahkan larangan, pihak services tidak akan teragak-agak mengambil tindakan dan boleh dibuang kerja," katanya selepas menghadiri Majlis Hari Raya Aidilfitri Angkatan Tentera Malaysia (ATM) di Wisma Perwira, di sini pada Rabu.

(Datuk Seri Mohamad Hasan (tengah) bersama Panglima Angkatan Tentera, Jen Tan Sri Affendi Buang (tiga, kanan) ketika sidang media selepas Majlis SambutanAidilfitri Angkatan Tentera Malaysia (ATM) 2023 di Wisma Perwira/Foto Bernama)

Terdahulu, insiden lima pelatih TUDM dipukul ketika menjalani latihan terbongkar selepas seorang keluarga mangsa membuat laporan polis pada 12 April lalu.


KUALA LUMPUR, 11 Mei- Bekalan air masih terkawal di kebanyakan negeri, susulan paras empangan dan sungai masih tinggi, iaitu melebihi 90 peratus.

Namun, beberapa kawasan di Kelantan dan utara tanah air terkesan ekoran musim panas berpanjangan.Suruhanjaya Perkhidmatan Air Negara (SPAN) menerusi kenyataan pada Rabu memaklumkan, berlaku pengurangan paras air di Pulau Pinang, melibatkan Empangan Air Itam dan Empangan Teluk Bahang. Masing-masing, dijangka mampu bertahan 40 hari dan seratus 45 hari. Selain itu, paras air di Kelar, Kelantan turut menurun disebabkan penyusutan sumber air mentah.Para pengguna juga dinasihatkan agar terus menggunakan air secara berhemat bagi mengelakkan pembaziran dan sekali gus, menjamin bekalan yang berterusan di premis kediaman masing-masing.

(Bekalan air terkawal, paras empangan dan sungai lebih 90%)


Gempa bumi kuat landa kepulauan Tonga

PETALING JAYA, 11 Mei- Gempa bumi kuat berukuran 7.4 pada skala Richter menggegarkan Kepulauan Tonga pada 12.02 pagi ini, menurut Jabatan Meteorologi Malaysia (MetMalaysia).Gempa berpusat 15.7 darjah Selatan dan 174.5 darjah Barat, dengan kedalaman 229 kilometer.Pusat gempa tersebut dikesan 793 kilometer Timur dari Laucala, Fiji.Tiada ancaman tsunami kepada Malaysia.

(Gempa berpusat 15.7 darjah Selatan dan 174.5 darjah Barat, dengan kedalaman 229 kilometer/Google)


PRN: BN pertimbang rakan sekutu guna logo dacing

(Datuk Seri Mohamad Hasan hadir pada Majlis Hari Raya Aidilfitri ATM di Wisma Perwira)

KUALA LUMPUR, 11 Mei- Barisan Nasional (BN) sedang mempertimbang hasrat rakan sekutu dalam Kerajaan Perpaduan, menggunakan logo dacing dalam Pilihan Raya Negeri (PRN), yang akan datang.Timbalan Pengerusi BN, Datuk Seri Mohamad Hasan berkata langkah itu merupakan antara strategi yang diyakini mampu memberi impak positif kepada parti terlibat."BN telah memutuskan di Peringkat Dewan Tertinggi, bahawa kita akan menggunakan logo kita sendiri (dacing) di 6 negeri."Apa yang sedang kita pertimbangkan sekarang ada rakan sekutu yang hendak menggunakan lambang kita di negeri-negeri tertentu kerana ada strategi pilihan raya yang boleh memberikan sedikit impak yang lebih baik. "Tetapi bagi BN kita telahpun menyatakan dan memutuskan bahawa dalam PRN ini kita akan menggunakan lambang sendiri dan akan berkempen di atas pentas kita, untuk kita pastikan supaya PRN akan menjadi petunjuk kepada kita sejauh mana sokongan dan tidak sokongan pengundi kepada BN," katanya.

Beliau menyatakan demikian selepas menghadiri Majlis Hari Raya Aidilfitri Angkatan Tentera Malaysia (ATM) di Wisma Perwira, di sini pada Rabu. Pengerusi BN, Datuk Seri Dr Ahmad Zahid Hamidi sebelum ini memberitahu BN akan menggunakan lambang parti itu untuk berdepan pilihan raya negeri di enam negeri nanti.Parti-parti lain dalam Kerajaan Perpaduan pula akan menggunakan lambang pilihan bagi calon masing-masing.


Anwar gesa penubuhan Dana Monetari Asia

LABUAN BAJO, 10 Mei- Tabung Kewangan Asia (AMF) boleh menjadi mekanisme serantau yang dapat memahami realiti dan keperluan negara anggota ASEAN.Perdana Menteri, Datuk Seri Anwar Ibrahim yang mengulangi gesaan penubuhan AMF berkata ia sejajar dengan inisiatif ASEAN untuk mengukuhkan kebergantungan ekonomi dan jaringan keselamatan serantau."Penubuhan Dana Monetari Asia perlu, sejajar dengan inisiatif ASEAN untuk mengukuhkan kebergantungan ekonomi dan jaringan keselamatan di rantau ini."Semua negara anggota perlu mempunyai keazaman bahawa ASEAN mempunyai kekuatan dan potensi untuk menentukan masa depannya sendiri."Ia juga selari dengan Visi Komuniti ASEAN pasca 2025 yang akan mencorakkan hala tuju strategik ASEAN untuk tempoh dua dekad akan datang," katanya kepada pemberita di sini.

(Semua negara anggota perlu mempunyai keazaman bahawa Asean mempunyai kekuatan dan potensi untuk menentukan masa depannya sendiri)


PRU DUN, pembahagian kerusi PH di peringkat akhir

SEREMBAN, 10 Mei- Pembahagian kerusi Dewan Undangan Negeri (DUN) Pakatan Harapan (PH) di Negeri Sembilan bagi menghadapi Pilihan Raya Umum (PRU) DUN hampir selesai.Menteri Besar Negeri Sembilan yang juga merupakan Pengerusi PH Negeri Sembilan, Datuk Seri Aminuddin Harun berkata urusan seterusnya akan diserahkan kepada Majlis Presiden parti bagi menetapkan keputusan pembahagian kerusi di 36 kerusi DUN terbabit."Hampir di peringkat akhir (pembahagian kerusi) untuk diserahkan kepada Majlis Presiden Pakatan Harapan bagi menentukan kerusi-kerusi yang dibincangkan itu."Perbincangan bukan sahaja diadakan di Negeri Sembilan tapi juga secara keseluruhan,"katanya kepada pemberita di sini.Beliau yang merupakan Ahli Dewan Undangan Negeri (ADUN) Sikamat itu juga masih belum mengetahui statusnya pada PRU DUN akan datang.

(Beliau yang merupakan Ahli Dewan Undangan Negeri (ADUN) Sikamat itu juga masih belum mengetahui statusnya pada PRU DUN akan datang)


Fahmi jemput orang ramai hadir rumah terbuka KKD

KUALA LUMPUR, 10 Mei- Menteri Komunikasi dan Digital, Fahmi Fadzil menjemput orang ramai untuk hadir dan memeriahkan Majlis Rumah Terbuka Aidilfitri yang diadakan esok di perkarangan Radio Televisyen Malaysia (RTM), Angkasapuri, di sini.Menurut Fahmi, rumah terbuka Kementerian Komunikasi dan Digital (KKD) itu berlangsung bermula pukul 8.00 malam sehingga 10.00 malam."Saya berbesar hati menjemput anda semua untuk hadir dan memeriahkan lagi Majlis Rumah Terbuka Aidilfitri pada esok hari, Khamis (11 Mei 2023)."Boleh bawa seisi keluarga, jiran tetangga dan sahabat handai. "Bagi memeriahkan lagi majlis, tema ialah baju kebangsaan dan anda boleh pakai baju raya," katanya menerusi Facebook rasmi.


Elak berlarutan, isu Myanmar perlukan penyelesaian - PM

LABUAN BAJO, 10 Mei- Perdana Menteri, Datuk Seri Anwar Ibrahim dalam ucapannya pada sesi pembukaan sidang kemuncak ASEAN menekankan tentang isu Myanmar yang memerlukan penyelesaian bersesuaian untuk mengelakkan ia terus berlarutan.Menurut Anwar, beliau bersetuju dengan kenyataan Presiden Indonesia, Joko Widodo (Jokowi)  bahawa ASEAN perlu terus berwaspada dalam menjaga maruah dan kebebasannya."Jokowi dalam ucapannya jelas mencabar pemimpin-pemimpin ASEAN untuk menumpukan perbincangannya agar ASEAN terus berwaspada dalam menjaga kebebasan, kemerdekaan dan maruahnya."Cabaran presiden itu termasuk keupayaan dan keazaman kami untuk mendapatkan penyelesaian kepada isu Myanmar."Hasil daripada rundingan yang berlarutan ini, negara anggota khususnya Malaysia terpaksa bergelut dengan lebih 200,000 pelarian," katanya kepada pemberita di sini.Dalam pada itu, penerapan Visi Komuniti ASEAN pasca 2025 perlu memfokuskan agenda integrasi serantau yang tertumpu kepada keperluan dan kebajikan rakyat.  Anwar berkata ia perlu menekankan nilai inklusif, kemampanan, transformasi dan responsif yang juga selari dengan konsep Malaysia Madani.

(Cabaran presiden itu termasuk keupayaan dan keazaman kami untuk mendapatkan penyelesaian kepada isu Myanmar)


JAKIM-MPC fasa bincang permudahkan urusan sijil halal

(Program Celik Halal Malaysia Bersama Imam Peringkat Kebangsaan di Putrajaya)

PUTRAJAYA, 10 Mei- Jabatan Kemajuan Islam Malaysia (JAKIM) dalam fasa perbincangan bersama Perbadanan Produktiviti Malaysia (MPC) bagi mempermudahkan urusan mendapatkan persijilan halal Malaysia. Ketua Pengarah JAKIM, Datuk Hakimah Mohd Yusoff berkata, setiap peringkat yang dilakukan bagi mendapatkan sijil halal adalah bagi mematuhi standard ISO yang ditetapkan oleh Jabatan Standard Malaysia. "KIta sedang lihat peringkat mana yang mungkin boleh dipermudahkan, jika ada, kita akan lakukannya dan terdapat juga proses berbentuk 'laluan pantas' dan 'senarai putih'."Contohnya kalau permohonan yang tidak mempunyai ramuan 'kritikal', misalnya, restoran yang memang sudah ada sijil halal JAKIM, namun ingin menambah menu dengan bahan ramuan yang pihak JAKIM sudah keluarkan sijil halal. Jadi, permohonan sebegitu akan kami boleh segerakan," katanya pada Program Celik Halal Malaysia Bersama Imam Peringkat Kebangsaan di Masjid Sultan Mizan Zainal Abidin di sini. Beliau menjelaskan lagi, bagi kes syarikat terpaksa menunggu sehingga sembilan bulan untuk mendapat pengiktirafan halal, ia adalah melibatkan kes-kes tertentu sahaja. Kes tertangguh itu turut melibatkan pematuhan pihak industri yang gagal mengikut beberapa aturan ditetapkan JAKIM. Mengikut piagam yang sepatutnya, pihak industri akan mendapatkan pengesahan dalam tempoh 30 hari bekerja selepas membuat bayaran. Ujarnya, persepsi dan tanggapan negatif terhadap pihak berautoriti dalam pensijilan halal Malaysia perlu dihapuskan kerana badan persijilan Halal Malaysia merupakan yang terbaik di dunia. Beliau turut meminta supaya masjid berfungsi sebagai pusat sehenti penduduk setempat dalam mendapatkan maklumat berkaitan halal dan kesedaran pengguna dalam mencari produk yang halal.


LIMA'23: KPDN pantau harga barangan dan perkhidmatan

KANGAR, 10 Mei- Kementerian Perdagangan Dalam Negeri dan Kos Sara Hidup (KPDN) akan menggerakkan pegawai dan anggota penguat kuasa bagi memantau harga barangan dan perkhidmatan sepanjang berlangsungnya Pameran Antarabangsa Maritim dan Aeroangkasa Langkawi 2023 (LIMA’23).LIMA’23 dijadualkan berlangsung mulai 23 hingga 27 Mei ini.Menurut Timbalan Menterinya, Senator Fuziah Salleh, bagi memastikan tidak berlakunya kenaikan harga barangan dan perkhidmatan secara mendadak sepanjang LIMA’23, KPDN Kedah akan bertanggungjawab melakukan pemantauan dan penguatkuasaan.Pemantauan dan penguatkuasaan melibatkan perkhidmatan kereta sewa, tempat penginapan dan makanan agar peniaga atau penyedia perkhidmatan tidak menaikkan harga bagi mengaut keuntungan.Bagi menyokong usaha ini, beliau sendiri turut akan turun padang bersama pegawai dan anggota penguat kuasa KPDN Kedah."Kita memohon semua pemain industri sama ada kereta sewa, hotel dan makanan agar tidak mencatut kerana ia menyalahi Antipencatutan. Kita akan mengawal dan memastikan tidak berlaku kenaikan tersebut yang tidak munasabah," katanya kepada pemberita di sini.

(Bagi menyokong usaha ini, beliau sendiri turut akan turun padang bersama pegawai dan anggota penguat kuasa KPDN Kedah)


PDRM pandang serius kesalahan tatatertib anggota

KUANTAN, 10 Mei- Jabatan Integriti Pematuhan Standard (JIPS) Bukit Aman telah menyiapkan laporan lengkap berkaitan dakwaan 125 salah laku anggota Polis Diraja Malaysia (PDRM) yang belum diambil tindakan seperti didedahkan Suruhanjaya Pencegahan Rasuah Malaysia (SPRM) sebelum ini.Ketua Polis Negara, Tan Sri Acryl Sani Abdullah Sani berkata, PDRM sedang meneliti laporan yang didakwa belum dimaklumkan kepada SPRM mengenai tindakan yang diambil kepada anggota terlibat.Ujarnya, PDRM memandang serius kesalahan tatatertib yang dilakukan pegawai dan anggotanya, malah tidak akan berkompromi mengenainya demi menegakkan integriti dalaman agensi penguatkuasa itu.Beliau berkata, dalam masa yang sama juga, PDRM sedang meneliti mana-mana laporan yang mendakwa pihaknya tidak memaklumkan kepada SPRM mengenai tindakan yang diambil kepada anggota polis yang melakukan kesalahan."Sekali lagi saya berikan jaminan bahawa PDRM tidak pernah berkompromi, kita tidak pernah ambil leka, dan kita akan sentiasa memberi kerjasama erat dengan setiap agensi untuk memastikan integriti PDRM sentiasa ditegakkan."Kita (PDRM) memandang serius pelanggaran tatatertib mana-mana pegawai atau anggota," katanya ketika ditemui selepas menyaksikan Majlis Serah Terima Tugas Ketua Polis Pahang di Ibu Pejabat Polis Kontinjen (IPK) Pahang di sini.Tambah beliau, PDRM akan memberikan kerjasama dengan memaklumkan kepada SPRM dan Suruhanjaya Integriti Agensi Penguatkuasa (SIAP) tentang tindakan yang telah diambil kepada pesalah.Sebelum ini, Ketua Pesuruhjaya SPRM, Tan Sri Azam Baki berkata, terdapat sebanyak 553 laporan salah laku tidak diendahkan oleh agensi kerajaan, walaupun syor agar tindakan diambil telah dibuat oleh SPRM, dengan 125 laporan membabitkan anggota PDRM.Dalam perkembangan lain, Datuk Yahaya Othman dilantik sebagai Ketua Polis Pahang yang ke-35 berkuat kuasa hari ini.Yahaya sebelum ini adalah pemangku Ketua Polis Kuala Lumpur menggantikan Datuk Seri Ramli Mohamed Yoosuf yang akan mengambil alih jawatan Pengarah Jabatan Siasatan Jenayah Komersial di Bukit Aman.

(Acryl Sani berucap dalam Majlis Serah Terima Tugas Ketua Polis Pahangdi IPK Pahang)


Perak bentang Enakmen Perladangan Unggas 2005 bulan ini

IPOH, 10 Mei - Kerajaan Perak akan membentangkan Enakmen Perladangan Unggas 2005 akan dibentangkan dalam sidang Dewan Undangan Negeri Perak, bulan ini.Menteri Besar Perak, Datuk Seri Saarani Mohamad berkata pembentangan enakmen tersebut akan menyentuh mengenai kaedah penternakan ayam di negeri itu.Beliau bagaimanapun berkata, ladang ternakan ayam bukan faktor utama kepada isu lalat namun turut melibatkan faktor lain.

"Kita tidak boleh menuduh ladang ternakan ayam sebagai punca, walaupun dibuat secara sistem tertutup ia tertakluk kepada pengurusan tinja itu jadi kepada mereka yang bertanam sawit janganlha sesuka hati pergi ambil dan letak di perdu sawit, buka guni dia adalah punca lalat sebenarnya," katanya ketika ditemui pemberita selepas Majlis Sambutan Hari Raya Aidilfitri di Bangunan Darul Ridzuan, di sini.Pada Isnin, tular di media sosial rayuan penduduk di Bandar Baru Setia Awan Perdana, Sitiawan, Perak berhubung isu lalat yang terlalu banyak.Penduduk mendakwa masalah itu berpunca daripada ladang penternakan ayam di kawasan perumahan mereka.


Enam 'hotspot' kebakaran berskala besar di Pulau Pinang - Bomba

BATU KAWAN, 10 Mei- Jabatan Bomba dan Penyelamat Malaysia (JBPM) Pulau Pinang telah mengenal pasti enam lokasi 'hotspot' berisiko berlakunya pembakaran terbuka berskala besar di negeri itu.Pengarahnya, Saadon Moktar berkata ia melibatkan tapak pelupusan sampah, tanah perkuburan dan Hutan Bukit Bendera.Katanya, ia perlu dipantau setiap masa berikutan berisiko berlakunya kebakaran ketika musim panas."Enam lokasi berkenaan terdiri daripada Tapak Pelupusan Sampah Lebuhraya Tun Dr Lim Chong Eu, Tapak Pelupusan Sampah Jalan Byram Pulau Burung, Tapak Pelupusan Sampah Ampang Jajar Mak Mandin, Tanah Perkuburan Cina Padang Tembak, Tanah Perkuburan Cina Mount Erskine dan Hutan Bukit Bendera Paya Terubong."Kesemua lokasi berkenaan merupakan antara lokasi yang sering berlaku kebakaran besar setiap kali musim panas."Tambahnya 22 lokasi lagi turut dikesan berisiko berlaku kebakaran berskala sederhana dan kecil termasuk kebakaran hutan."Antara lokasi terbabit, Jalan Chain Ferry dan New Ferry Butterworth, Taman Bagan, Jalan Bagan Lalang, Bukit Tambun (Lebuhraya Utara Selatan), Hutan Bukit Kukus, Hutan Bukit Jambul, Hutan Bukit Gambir, Hutan Empangan Mengkuang dan Hutan Pulau Aman," katanya kepada pemberita di sini.Tambah Saadon, pihaknya telah mengenal pasti beberapa lokasi untuk akses bekalan air terbuka sekiranya perlu.Pihaknya mempunyai kira-kira 13,000 pili bomba di seluruh negeri yang diselenggara dengan baik. Malah, mempunyai empat lori tangki serta bantuan tangki air daripada bomba sukarela.


KKM lancar garis panduan mencegah, menangani kekerasan edisi kedua

PUTRAJAYA, 10 Mei - Garis Panduan Mencegah dan Menangani Kekerasan Terhadap Warga Kerja Kementerian Kesihatan (KKM) di Fasiliti Kesihatan yang ditambah baik dilancarkan hari ini.Ketua Pengarah Kesihatan Datuk Dr Muhammad Radzi Abu Hassan dalam satu kenyataan berkata, garis panduan edisi kedua itu adalah penambahbaikan garis panduan sedia ada yang diterbitkan pada 28 April 2017 dari segi definisi, skop, pengendalian kes kekerasan dan proses notifikasi.Beliau berkata kekerasan di tempat kerja telah dikenal pasti sebagai antara cabaran utama di tempat kerja dan perbuatan itu dalam apa jua bentuk sama ada serangan fizikal, verbal, seksual mahupun bertulis boleh mengganggu produktiviti warga kerja KKM."Melalui garis panduan terbaharu ini, adalah diharapkan kekerasan terhadap warga KKM dapat ditangani dengan lebih berkesan serta memastikan keselamatan serta kesejahteraan tempat kerja di KKM terpelihara," katanya.Menurutnya statistik pelaporan kes kekerasan yang diterima KKM sejak 2017 menunjukkan peningkatan dari tahun ke tahun iaitu sebanyak 167 kes dilaporkan pada 2017 pascapelancaran garis panduan edisi pertama.

Katanya sebanyak 442 kes dilaporkan pada 2018, manakala 494 kes (2019), 321 kes (2020) dan 260 kes ( 2021) semasa fasa pandemik COVID-19."Kekerasan terhadap warga KKM memberi kesan negatif terhadap keselamatan dan kesihatan psikologi serta fizikal, seterusnya menjejaskan prestasi kerja."Ini boleh menjejaskan kualiti penjagaan perubatan dan menyebabkan kerugian dari aspek perbelanjaan dalam sektor kesihatan," katanya.


Hargai sumbangan, buruh ladang disantuni

MARAN, 10 Mei - Lebih 50 buruh ladang asing dan tempatan diraikan dalam jamuan Hari raya Aidilfitri di Felda Jengka 24, di sini sebagai menghargai sumbangan mereka dalam ekonomi negara.Pengerusi Biro Sosial Gabungan Ketua Peneroka Felda Wilayah Jengka, Razak Daud berkata buruh asing berpermit yang majoritinya dari Indonesia dianggap sebagai ahli kariah rancangan itu.Menurutnya, pihak pentadbiran kampung dan Lembaga Kemajuan Tanah Persekutuan (FELDA) sangat menghargai sumbangan mereka dalam penuaian buah tandan segar (BTS), penyelenggaran ladang dan penghantaran ke kilang memproses sawit."Oleh kerana mereka sudah sedang menjalankan kerja selepas hari raya ini dan dua tiga hari tetapi mereka berkesempatan, kita jemput untuk bersama-sama dengan masyarakat setempat bagi kita menyantuni pekerja pekerja asing, kerana mereka juga menyumbang tenaga di tempat kita," kata Razak yang juga Pengerusi Badan Masjid Felda Wilayah Jengka pada majlis sambutan Aidilfitri peringkat rancangan Felda Jengka 24.

Dalam pada itu, Razak berbangga sambutan hari raya kali ini mendapat sambutan lebih 2,000 orang termasuk pemimpin peneroka rancangan berdekatan dan kepulangan anak rantau untuk bersama-sama dengan masyarakat setempat, meraikannya.


Serangan gajah liar, penduduk resah kebun pisang musnah

TANAH MERAH, 10 Mei - Kehadiran tiga gajah liar yang dipercayai keluar dari hutan di Kampung Air Merah, Batu Gajah, di sini kerana mencari makanan menimbulkan keresahan pekebun di kawasan tersebut.Pemilik kebun, Abu Sufian Hassan, 42, berkata tahun ini, sebanyak tiga kali kebun pisang seluas dua ekar yang diusahakannya diserang gajah liar.Beliau berkata, kejadian terkini disedari oleh penduduk Sabtu lalu apabila sebanyak 300 pokok-pokok pisang di kebunnya patah dan tumbang.

“Pokok-pokok pisang ketika ini berusia enam bulan dan sedang berbuah selepas ditanam bermula November tahun lalu.“Buah-buah ini sepatutnya sudah boleh dikutip dalam tempoh dua bulan lagi tetapi malangnya banyak yang dimusnahkan dan rosak akibat serangan gajah-gajah,” kata Abu Sufian ketika ditemui pemberita.Tambah Abu Sufian, walaupun kebunnya telah dilengkapi pagar elektrik namun ianya tidak memberi kesan terhadap gajah-gajah liar tersebut.Seorang lagi pekebun, Rohana Mat Nor, 42, turut bersedih dengan kejadian itu kerana kebunnya yang dahulu mempunyai sebanyak 1,000 pokok pisang kini telah tinggal separuh kerana dirosakkan oleh gajah berkenaan.“Serangan ini bukan kali pertama malah sudah kali ketiga gajah-gajah ini datang dan merosakkan tanaman.“Saya sendiri keseluruhan sudah lebih 1,000 tandan pisang musnah akibat gajah-gajah liar. Sebelum puasa dalam 300 rosak, separuh jugaklah, kali ini dalam 50 ke 60 jugalah," katanya.Serangan gajah liar itu sudah dimaklumkan kepada Jabatan Perlindungan Hidupan Liar dan Taman Negara (Perhilitan) Kelantan dan Pejabat Pertanian Tanah Merah.Pegawai yang terlibat telah melakukan pemeriksaan untuk tindakan selanjutnya.


JKDM rampas 264 E-Bike bernilai RM740,000

AYER KEROH, 10 Mei-264 unit basikal elektrik disita Jabatan Kastam Diraja Malaysia (JKDM) Melaka dengan nilai keseluruhan termasuk cukai duti lebih RM740,000Rampasan dilakukan di sebuah syarikat di kawasan Perindustrian Tasik Utama, Ayer Keroh Februari lalu.Pengarah JKDM Melaka,Norlela Ismail berkata, pihaknya turut berjaya menahan seorang lelaki tempatan berumur lingkungan 50 tahun dipercayai pemilik syarikat berkenaan.“barang kes yang disita sebenarnya tertakluk kepada lesen import dikeluarkan oleh Kementerian perdagangan antarabangsa dan industri ataupun MITI."Dagangan yang sebenarnya adalah basikal elektrik yang lengkap dan tertakluk kepada lesen import dan duti import", katanya kepada pemberita dalam sidang media di sini.Kes disiasat di bawah Seksyen 133(1) (a) Akta Kastam 1967.Dalam pada itu, Norlela berkata secara keseluruhannya, JKDM Melaka berjaya menumpaskan empat kegiatan penyeludupan dengan nilai rampasan berjumlah RM6.5 juta bagi tempoh Disember 2022 hingga Mac 2023.


Projek nanas PUSPEN, penuhi pasaran tempatan

JELEBU, 10 Mei- Projek nanas di Pusat Pemulihan Penagihan Narkotik (PUSPEN) di sini bermula sejak Oktober 2013 dengan keluasan tanaman hampir 30 ekar.Pengarah PUSPEN Jelebu, En Arzmi Abdullah berkata pelbagai jenis nanas ditanam di sini antaranya jenis N36, Yankee, MD2, Moris, Crystal Honey dan Sarawak. "Tanaman nanas di sini bagi memenuhi pasaran tempatan sekitar Negeri Sembilan dan Kuala Lumpur. "Selain penjualan nanas, terdapat empat produk sampingan berasaskan nanas antaranya tart nanas, jem nanas, kek nanas dan jus nanas. "Produk utama keluaran PUSPEN Jelebu di bawah jenama Bakeri Titigold ialah tart nanas dan ia dihasilkan oleh klien PUSPEN yang diberi latihan pembuatan bakeri. "Klien terdiri daripada mereka yang menerima perkhidmatan rawatan pemulihan penagihan dadah."Klien PUSPEN diberi latihan sedemikian sebagai inisiatif terapi dan sebahagian daripada program rawatan membantu klien PUSPEN untuk pulih, melatih mereka dengan ilmu pertanian sebagai sumber ekonomi dan menjana pendapatan," katanya kepada pemberita di sini.Pada Aidilfitri lalu, 480 bekas tart nanas dihasilkan klien dan dijual kepada pekerja PUSPEN, ahli keluarga klien dan agensi sekitar. Kini, seramai 290 klien PUSPEN Jelebu telah diberikan rawatan dan pemulihan daripada penagihan dadah.

(Kini, seramai 290 klien PUSPEN Jelebu telah diberikan rawatan dan pemulihan daripada penagihan dadah)


Dua premis jual air ketum dirobohkan

PADANG SERAI, 10 Mei-Dua buah pondok haram yang dijadikan sebagai sarang menjual air ketum di Padang Serai, Kedah, dirobohkan.

Ia hasil “Op Roboh” yang dilakukan oleh Polis Daerah Kulim bersama Majlis Perbandaran Kulim Kedah (MPKK), Tenaga Nasional Berhad (TNB) dan Syarikat Air Darul Aman Sdn Bhd (SADA), pagi tadi. Ketua Polis Daerah Kulim, Supritendan Mohd Redzuan Salleh berkata, operasi yang disertai kira-kira 70 pegawai dan anggota agensi berkaitan dilakukan di Taman Ria dan Taman Serai Wangi. Dalam operasi tersebut, kedua-dua pondok dan premis haram ini dirobohkan menggunakan beberapa buah jentera. Manakala bekalan air dan elektrik ke premis terbabit turut dipotong kerana didirikan tanpa kebenaran serta melanggar Seksyen 72 (1) Akta Jalan Parit dan Bangunan 1974 (Akta 133). Jelas Supritendan Mohd Redzuan, Bahagian Siasatan Jenayah Narkotik IPD Kulim telah beberapa kali melakukan serbuan ketas kedua-dua premis terbabit kerana menjual air ketum. Pihak MPKK juga telah memberikan notis kepada kedua-dua gerai tersebut iaitu notis meruntuh pada 25 Januari 2023 dan notis mengosong premis pada 27 Februari lalu tetapi tidak diendahkan oleh pemilik. "Kepada premis-premis yang menjalankan kegiatan penjualan air ketum, saya memberi amaran supaya menghentikan penjualan itu kerana kita akan ambil tindakan yang sama mengikut segala peruntukkan undang-undang yang ada", katanya kepada pemberita selepas meninjau operasi merobohkan salah sebuah premis terbabit di Taman Serai Wangi, Padang Serai, Kulim.

(Ketua Polis Daerah Kulim, Supritendan Mohd Redzuan Salleh/Foto RTM)


Anwar saran penubuhan Tabung Dana Asia (AMF)

LABUAN BAJO, 10 MEI - Malaysia mengusulkan penubuhan Tabung Dana Kewangan Asia (AMF) sebagai insiaitif untuk meningkatkan keselamatan dan kebebasan ekonomi rantau ini.Cadangan itu dikemukakan Perdana Menteri, Datuk Seri Anwar Ibrahim ketika menyampaikan pandangannya pada sesi pembukaan dan pleno Sidang Kemuncak Asean ke-42 di Labuan Bajo, Indonesia hari ini.Beliau berkata, mekanisma di peringkat serantau itu membolehkan pemahaman kepada realiti dan keperluan negara-negara rantau ini untuk menerapkan langkah pemulihan yang sesuai dalam berhadapan pelbagai cabaran ekonomi.Beliau juga turut mengalu-alukan hasrat pemimpin Asean untuk meningkatkan kesalinghubungan pembayaran serantau dan mempromosi penggunaan matawang tempatan bagi menyokong perdagangan rentas sempadan serta pelabuaran di Asean."Bagi menyokong inisiatif itu untuk meningkatkan kebebesan dan keselamatan ekonomi rantau ini, saya mencadangkan penubuhan Tabung Dana Kewangan Asia (AMF), suatu mekanisma serantauyang membolehkan kita memahamk realiti dan keperluan negara-negara di rantau ini seterusnya mencadangkan langkah pemulihan yang lebih bersesusian" kata beliau.Tambahnya, semua negara anggota Asean perlu mempunyai keazaman bahawa Asean mempunyai kekuatan dan potensi untuk menentukan masa depannya sendiri.Ini selari dengan Visi Komuniti Asean pasca 2025 yang akan mencorakkan hala tuju Strategik Asean untuk tempoh 2 dekad akan datang.

(Perdana Menteri, Datuk Seri Anwar Ibrahim/Foto RTM)


MADA beri jaminan El-Nino tidak jejas aktiviti penanaman padi

ALOR SETAR, 10 Mei- Fenomena El-Nino atau cuaca kering yang dijangka berlaku bulan ini, tidak akan menjejaskan aktiviti penanaman padi musim pertama (1/2023) di kawasan Lembaga Kemajuan Pertanian Muda (MADA).MADA menerusi kenyataannya memaklumkan, sumber air utama pengairan padi adalah daripada pelepasan empangan dan bekalan air pengairan mencukupi mengikut fasa-fasa pengairan jadual penanaman padi."Kapasiti takungan Empangan Pedu 71.89 peratus, Empangan Muda 55 peratus dan Empangan Ahning 97.47 peratus.Jumlah takungan ketiga-tiga empangan mampu untuk memenuhi keperluan sumber air pengairan penanaman padi," menurut kenyataan itu.

MADA turut mengambil langkah berjaga-jaga sepanjang fenomena El-Nino dengan memaksimumkan penggunaan stesen pam guna semula.Ia bagi menjimatkan air dari empangan dan pengoperasian pam bergerak untuk membekalkan air ke kawasan tanah tinggi dan tanah bermasalah.


Gempa bumi sederhana di Selat Sunda, Indonesia

KUALA LUMPUR, 10 Mei- Gempa bumi sederhana bermagnitud 5.0 melanda Selat Sunda, Indonesia pada pukul 12.24 tengah hari tadi.Jabatan Meteorologi Malaysia (MetMalaysia) dalam kemas kini terbaharunya memaklumkan gempa itu berlaku pada jarak 171 kilometer (km) barat daya dari Bandar Lampung, Indonesia dengan kedalaman 10km.Bagaimanapun penilaian awal mendapati tiada ancaman tsunami kepada Malaysia.

(FOTO Badan Meteorologi, Klimatologi, dan Geofisika, Indonesia)


Tiada kenaikan kadar cukai tanah-MB Pahang

KUANTAN, 10 Mei-Menteri Besar Datuk Seri Wan Rosdy Wan Ismail memberi jaminan Kerajaan Negeri Pahang tidak bercadang menaikkan kadar cukai tanah dalam tempoh lima tahun, walaupun menyasarkan peningkatan kutipan hasil setiap tahun. Jaminan itu dinyatakan pada persidangan Dewan Undangan Negeri (DUN) Pahang di Wisma Sri Pahang di sini hari ini, dengan beliau berkata kerajaan negeri mempunyai pelbagai perancangan menambah kutipan hasil negeri, antaranya menerusi kutipan hasil yang berulang. "Kita tidak boleh terus berada dalam status quo (dalam kutipan hasil) kerana pelbagai sebab seperti kenaikan gaji, pertambahan jumlah penjawat awam dan kos sara hidup yang menyebabkan kerajaan negeri kena berusaha untuk meningkatkan kutipan hasil. "Antara yang boleh dilakukan ialah meningkatkan kutipan hasil berulang seperti kita ada lebih kurang 740,000 hak milik tanah dan jika dapat ditingkatkan hingga satu juta hak milik, hasil tahunan akan meningkat. Begitu juga jika proses tukar syarat dimudah cara, dapat meningkatkan pendapatan kerana ia akan meningkatkan hak milik tanah," katanya. Wan Rosdy berkata demikian semasa menjawab soalan tambahan Chan Chun Kuang (PH-Semambu) yang ingin tahu perancangan kerajaan negeri untuk meningkatkan kutipan hasil tanpa meningkatkan cukai tanah.-BERNAMA

(Menteri Besar Pahang,Datuk Seri Wan Rosdy Wan Ismail/FOTO RTM)


Kerajaan Malaysia-United Kingdom tandatangani MoU kerjasama pendidikan

(Pertukaran dokumen MoU antara kerajaan Malaysia yang diwakili Ketua Setiausaha KPT, Datuk Seri Abdul Razak dengan Setiausaha Tetap bagi Pendidikan UK, Susan Acland- Hood/ BERNAMA)

LONDON, 10 Mei- Kerajaan Malaysia dan United Kingdom (UK) menerusi Kementerian Pendidikan masing-masing menandatangani memorandum persefahaman (MoU) dalam bidang pendidikan tinggi pada Rabu, bertujuan memantapkan jalinan kerjasama dalam sektor pendidikan kedua-dua negara.MoU itu antara lain akan mengukuhkan lagi kerjasama pendidikan antara kedua-dua negara bagi membolehkan lebih ramai penuntut UK melanjutkan pengajian di Malaysia dan kedua-dua pihak dapat bekerjasama dalam penyelidikan dan pertukaran penuntut.Selain itu, kerjasama pendidikan di peringkat antarabangsa secara tidak langsung akan merangsang institusi pengajian tinggi (IPT) negara untuk terus bersaing dalam penawaran program pengajian yang berkualiti demi menarik lebih ramai penuntut antarabangsa untuk melanjutkan pengajian di institusi masing-masing.Ketua Setiausaha Kementerian Pendidikan Tinggi Datuk Seri Abdul Razak Jaafar menandatangani MoU itu bagi pihak kerajaan Malaysia manakala Setiausaha Tetap bagi Pendidikan UK Susan Acland-Hood mewakili kerajaan United Kingdom.Pesuruhjaya Tinggi Malaysia di UK Datuk Zakri Jaafar menyaksikan majlis penandatanganan MoU berkenaan yang diadakan di Department for Education (DfE), UK di sini. Turut hadir dalam majlis itu ialah Naib Canselor Universiti Pendidikan Sultan Idris (UPSI) Prof Datuk Md Amin Md Taff dan Naib Canselor Universiti Sultan Zainal Abidin (UniSZA) Prof Dr Fadzli Adam.Menurut MoU berkenaan, ia antara lain merangkumi pemantapan kerjasama strategik dalam bidang penyelidikan saintifik dan latihan bakat antara institusi pendidikan tinggi kedua-dua negara; melaksanakan pertukaran kakitangan akademik, guru, pelatih, pakar dan penuntut antara IPT selepas berunding dengan Kementerian Pendidikan Tinggi dan Department of Business and Trade (DBT) mengenai program yang akan memberi manfaat bersama kepada kedua-dua pihak; menyediakan platform latihan kepada pentadbir pendidikan dan guru termasuklah yang terlibat dengan latihan dalam perkhidmatan.Ia turut membolehkan penawaran biasiswa untuk melanjutkan pengajian di institusi pendidikan tinggi yang diiktiraf oleh kedua-dua pihak; melaksanakan program dua hala antara institusi pendidikan tinggi; dan saling membantu dalam bidang Sains, Teknologi, Kejuruteraan dan Matematik (STEM), Teknologi Informasi dan Komunikasi (ICT), Pendidikan dan Latihan Teknikal dan Vokasional (TVET), inovasi, pembelajaran dalam talian, pembelajaran sepanjang hayat dan keusahawanan.Abdul Razak berada di London untuk lawatan kerja hingga 12 Mei. Semasa berada di sini, beliau menghadiri Mesyuarat Meja Bulat Menteri Pendidikan ASEAN yang antara lain membincangkan perancangan dan pembangunan sektor pendidikan Asia Tenggara, serta topik-topik berkaitan seperti perubahan iklim; kesaksamaan gender; TVET; serta pengaplikasian dan transformasi teknologi digital.KSU KPT itu turut mengambil peluang bertemu dengan lebih 300 penuntut Malaysia yang berada di United Kingdom pada majlis Hari Raya Madani.Terdahulu, dalam satu majlis di University of London, Abdul Razak menyaksikan majlis penandatanganan MoU antara Universiti Pendidikan Sultan Idris (UPSI) dan Universiti Sultan Zainal Abidin (UniSZA) bersama School of Oriental and African Studies (SOAS) University of London untuk mempromosi bahasa Melayu di benua Eropah. Jalinan kerjasama itu sekali gus memperkembangkan bidang diaspora ilmu alam Melayu ke pentas dunia. UPSI memfokuskan kepada perkongsian budaya, nilai-nilai dan tatasusila melayu manakala UniSZA akan mempelopori projek pendigitalan manuskrip Islam dan Melayu yang berada dalam koleksi SOAS.KSU KPT dan delegasi turut melawat Perpustakaan SOAS yang menempatkan manuskrip tamadun Islam dan Melayu.- BERNAMA


Transformasi Mahkamah Bumiputera Sarawak bukti institusi bebas dan berautonomi

SRI AMAN, 10 Mei - Transformasi Mahkamah Bumiputera Sarawak diharap dapat menjadikan ia sebagai sebuah institusi kehakiman yang bebas dan berautonomi sama seperti Mahkamah Sivil dan Mahkamah Syariah.Menteri di Jabatan Premier Sarawak, Datuk John Sikie Tayai berkata ketika ini pelan tersebut sedang dalam proses melengkapkan kertas cadangan dan laporan untuk dikemuka kepada Majlis Mesyuarat Kerajaan Negeri sebelum hujung tahun ini.

"Buat masa ini mereka memang banyak tugas terutamanya berkaitan semua pembangunan yang kerajaan negeri sedang lakukan sekarang, seperti RTP dan semua pembangunan di Sarawak."Oleh itu, dengan mahkamah baru nanti beban kerja Pegawai Daerah akan dapat dikurangkan dan yang akan menjaga kes adalah majistret yang terlatih," katanya.Tambah Sikie, jika transformasi tersebut mendapat kelulusan kabinet, ia akan melibatkan satu Rang Undang-Undang baharu untuk dibentang di Dewan Undangan Negeri.Katanya, dibawah pelan transformasi itu, peranan ketua masyarakat dan ketua kaum lebih tertumpu pada hal ehwal berkaitan adat.


Serangan seksual: Polis tahan lelaki disyaki

KUCHING, 10 Mei-Lelaki yang disyaki melakukan serangan seksual terhadap seorang wanita yang tular di media sosial, ditahan polis semalam.Tangkapan lelaki tempatan berumur 21 tahun itu dibuat di Jalan Kampung Rampangi, Kuching kira-kira pukul 7.00 malam semalam.Pemangku Ketua Polis Daerah Kuching, Superintenden Merbin Lisa memaklumkan,satu kertas siasatan telah dibuka dan disiasat di bawah Seksyen 509 Kanun Keseksaan, dan Seksyen 28 Ordinan Kesalahan-Kesalahan Kecil Sarawak 1957.Hasil semakan mendapati suspek mempunyai dua rekod lampau berkaitan kes jenayah narkotik dan jenayah harta benda.Suspek juga mempunyai kad rawatan pakar psikiatri dari Hospital Umum Sarawak dan masih menjalani rawatan susulan.Turut dirampas motosikal yang digunakan oleh suspek semasa kejadian.


Penang 2030 COOP Grant agih RM215,000 geran ke koperasi

(Majlis penyerahan Coop Grant bernilai RM10,000 disempurnakan oleh Timbalan Ketua Menteri 1, Datuk Ahmad Zakiyuddin Abd Rahman)

SEBERANG JAYA, 10 Mei- Bantuan Penang 2030 COOP Grant berupaya menyokong program pembangunan dan pemerkasaan gerakan koperasi di negeri Pulau Pinang.Setakat ini, sebanyak 74 buah koperasi telah menerima manfaat sejak ia dilancarkan pada Februari 2021.Kerajaan Pulau Pinang telah menyediakan RM450,000 kepada koperator dalam sektor pembangunan mikro dan makro.Daripada jumlah itu, sebanyak RM215,000 telah dilulus dan diagihkan kepada 23 buah koperasi yang layak setakat ini."Geran yang diberikan adalah untuk membantu gerakan koperasi dalam kluster mikro dan juga kecil untuk meningkatkan pendapatan dan juga perniagaan koperasi dan kami fokus kepada koperasi yang kecil agar koperasi-koperasi ini dapat meningkatkan lagi atau mengembangkan lagi perniagaan koperasi,"kata Norlelah Samsuddin, Pengarah Suruhanjaya Koperasi Pulau Pinang.Majlis penyerahan COOP Grant bernilai RM10,000 disempurnakan oleh Timbalan Ketua Menteri 1, Datuk Ahmad Zakiyuddin Abd Rahman sempena Majlis Ramah Mesra Aidilfitri Gerakan Koperasi Negeri Pulau Pinang.Bantuan Penang 2030 Coop Grant akan meliputi dua fasa kategori, iaitu bagi tujuan infrastruktur atau sebagai modal pusingan.Walau berdepan dengan pelbagai cabaran ekoran Perintah Kawalan Pergerakan (PKP) hampir dua tahun, koperator di Pulau Pinang kini memasuki fasa baru yang lebih dinamik dan sentuhan Madani kerajaan Pulau Pinang sedikit sebanyak akan menyantuni aktiviti sektor koperasi di negeri ini.


Masjid di Perak digalak tubuh koperasi sendiri untuk menjana pendapatan

(Menteri Besar Perak, Datuk Seri Saarani merasmikan Majlis Apresiasi Gerakan Koperasi Negeri Perak Tahun 2023 di Ipoh, malam tadi)

IPOH, 10 Mei- Kerajaan negeri Perak menggalakkan pengurusan masjid di negeri itu menubuhkan koperasi sendiri untuk menjana pendapatan menerusi aktiviti perniagaan.Menteri Besar, Datuk Seri Saarani Mohamad berkata kewujudan koperasi itu dapat memberi manfaat kepada ahli kariah masjid berkenaan seperti melalui pembayaran dividen hasil keuntungan daripada aktiviti perniagaan yang dijalankan."Paling kurang pun pihak pengurusan masjid apabila koperasi ditubuhkan boleh buka kedai runcit di dalam kawasan masjid. "Sebagai contoh Masjid Nurussalam Batu 4 di Gerik yang membuka pasar mini menjual barangan keperluan harian dan medapat keuntungan seterusnya boleh mengeluarkan dividen kepada ahli koperasi," katanya ketika ditemui pemberita selepas merasmikan Majlis Apresiasi Gerakan Koperasi Negeri Perak Tahun 2023 di Ipoh, malam tadi.Hadir sama pada majlis itu ialah Timbalan Menteri Pembangunan Usahawan dan Koperasi K. Saraswathy dan Pengerusi Jawatankuasa Pembangunan Wanita, Keluarga, Kebajikan Masyarakat, Pembangunan Usahawan dan Koperasi negeri Salbiah Mohamed.Terdahulu, dalam ucapannya Saarani mengumumkan insentif penghargaan berjumlah RM33,000 kepada 11 koperasi tersenarai dalam Profil 100 Koperasi Terbaik di Malaysia bagi 2022.

(Datuk Seri Saarani ketika menyampaikan ucapan pada Majlis Apresiasi Gerakan Koperasi Negeri Perak Tahun 2023 di Ipoh, malam tadi)

Ujarnya, insentif itu sebagai menghargai sumbangan koperasi berkenaan kepada peningkatan sosioekonomi ahli koperasi di negeri ini.Sementara itu, Saarani berkata penyertaan koperasi dalam aktiviti pertanian dan industri asas tani amat digalakkan bagi membantu kerajaan negeri memastikan bekalan makanan negara terus stabil dan boleh diperoleh dalam jangka masa panjang.Beliau berkata kerajaan negeri meletakkan sekuriti makanan sebagai agenda utama dalam pelan Perak Sejahtera 2030 untuk memastikan rakyat dibekalkan dengan keperluan makanan yang bukan sahaja mencukupi tetapi juga dijual dengan harga yang berpatutan.


SOP bendung perlombongan haram bakal diwujudkan - MOSTI

KUALA LUMPUR, 10 Mei - Satu prosedur operasi standard (SOP) bakal diwujudkan bertujuan membendung aktiviti perlombongan haram di negara ini.Menteri Sains, Teknologi dan Inovasi (MOSTI), Chang Lih Kang berkata langkah penguatkuasaan juga akan ditambah baik bagi menjaga sumber mineral negara.

“Kerajaan memandang serius berhubung isu ini dan pihak kita akan mempertingkatkan penguatkuasaan. Pada masa yang sama, kita juga akan keluarkan SOP berhubung perlombongan terutamanya lombong kritikal seperti ini," katanya pada pemberita selepas Majlis Penutupan Program NGO@Makerthon di Kompleks Komuniti Muhibah, di sini, pada Selasa.Mesyuarat Majlis Mineral Negara yang berlangsung semalam telah mengenalpasti sebanyak 60 tapak perlombongan haram di seluruh negara dengan kebanyakannya dilaporkan di Kedah.Perbincangan lanjut katanya bakal dilakukan melibatkan input dari Kementerian Sumber Asli, Alam Sekitar dan Perubahan Iklim (KeTSA).


Raja Puan Muda Perlis berkenan lawat Hospital Tuanku Fauziah

KANGAR, 10 Mei- Raja Puan Muda Perlis, Tuanku Lailatul Shahreen Akashah Khalil berkenan mengadakan lawatan ke Hospital Tuanku Fauziah (HTF) Kangar sempena Program Ziarah Rahmah Kepenggunaan.Program berkenaan merupakan anjuran Jabatan Perdagangan Dalam Negeri dan Kos Sara Hidup Negeri Perlis dengan kerjasama Jabatan Kesihatan Negeri Perlis.Baginda dipersembahkan taklimat ringkas oleh Ketua Jabatan Obstetrik & Ginekologi HTF, Dr. Noor Aini Harun, berkenaan operasi jabatan yang menyediakan perkhidmatan dan kepakaran dalam merawat pesakit.

(Tuanku Lailatul Shahreen Akashah Khalil berkenan beramah mesra dengan pesakit di HTF / Foto MEDIA ISTANA ARAU)

Tuanku Lailatul Shahreen Akashah Khalil turut berkenan beramah mesra dan mengurniakan cenderahati kepada ibu-ibu di wad bersalin diiringi Timbalan Menteri Perdagangan Dalam Negeri dan Kos Sara Hidup, Fuziah Salleh.Baginda berharap agar warga kerja HTF akan terus menjalankan tugas masing-masing dengan penuh berdedikasi dan bertanggungjawab.


KKM sedia hadapi Monsun Barat Daya

PUTRAJAYA, 10 Mei - Kementerian Kesihatan (KKM) akan bekerjasama dengan Kementerian Pendidikan (KPM) dan agensi lain bagi menghadapi kesan Monsun Barat Daya serta fenomena El Nino.Menteri Kesihatan, Dr Zaliha Mustafa berkata kesiapsiagaan di semua kemudahan kesihatan peringkat negeri dan pusat sentiasa berada pada tahap optimum bagi menghadapi sebarang kemungkinan.

"Kita tengok perubahan haba yang ketara di negara kita. Mereka yang berdepan gejala berkaitan suhu tinggi, kita galakkan datang ke hospital dan jumpa doktor serta dapatkan rawatan segera dan kita juga melakukan edvokasi kepada rakyat," katanya kepada pemberita selepas menghadiri Majlis Rumah Terbuka Hari Raya Persatuan Industri Farmaseutikal Malaysia (MOPI), di sini, pada Selasa.Dalam perkembangan lain, Dr. Zaliha berkata KKM dan MOPI akan memperkukuh kerjasama menerusi perkongsian data bagi perkembangan industri farmaseutikal tempatan sekaligus memberikan perkhidmatan terbaik untuk rakyat.


JKDM Terengganu rampas rokok seludup bernilai lebih RM4 juta

KUALA TERENGGANU, 10 Mei- Jabatan Kastam Diraja Malaysia (JKDM) Terengganu berjaya mematahkan cubaan pengedaran rokok seludup menerusi serbuan di Kampung Pengkalan Gelap Setiu, Sabtu lalu.Risikan dibuat selama empat hari bagi mengenal pasti tempat pendaratan barangan larangan itu yang disyaki dari negara jiran untuk pasaran Pantai Timur dan Lembah Klang.Menurut Pengarah JKDM Terengganu, Mohd. Nadzri Ariffin, dalam serbuan berkenaan, pihaknya berjaya merampas dua buah lori dan sebuah bot gentian kaca yang dipercayai didalangi rakyat warga tempatan.Jelas beliau, ketika tiba di lokasi kejadian, suspek yang menyedari kehadiran anggota penguat kuasa bertindak melarikan diri ke kawasan belukar dan meninggalkan lori serta bot.Tambahnya, jumlah keseluruhan rampasan rokok pelbagai jenama itu termasuk cukai duti dianggarkan bernilai lebih RM4 juta.Beliau berkata, pihaknya masih meneruskan siasatan bagi mengenal pasti pemilik lori yang digunakan dalam aktiviti penyeludupan rokok seludup tersebut.

(Pengarah JKDM Terengganu, Mohd. Nadzri Ariffin / FOTO BERNAMA)

"Sebab pantai di situ paya dan laluan air dekat situ banyak, jadi itu memudahkan mereka untuk bertindak dan kita tidak pernah leka dan kawasan ini kita pantau rapi," katanya.Beliau berkata demikian dalam sidang media di Kuala Terengganu.Kes disiasat di bawah Seksyen 135(1)(d) Akta Kastam 1967.


JBPM siap sedia hadapi musim panas

KUANTAN, 10 Mei- Jabatan Bomba dan Penyelamat Malaysia (JBPM) di seluruh negara sentiasa diarahkan bersiap sedia menghadapi musim panas ketika ini.Ketua Pengarah JBPM, Datuk Abdul Wahab Mat Yassin berkata, ketika ini semua aset jabatan telah diselenggara dan boleh digunakan jika perlu."Setiap jabatan bomba diminta sentiasa membuat rondaan dan bekerjasama dengan agensi-agensi yang berkaitan khususnya jabatan alam sekitar dan memantau laporan-laporan daripada MetMalaysia mengenai keadaan cuaca panas," katanya.Menurut beliau, semua jabatan bomba di setiap negeri juga diarahkan sentiasa mengawal dan mengenal pasti lokasi titik panas baharu di negeri masing-masing.Tambahnya, langkah pencegahan juga digalakkan sehingga peringkat pemadaman operasi kebakaran.Jelas beliau, setakat ini sebanyak 406 lokasi titik panas sering mengalami kebakaran terbuka dan kebakaran tanah gambut telah dikesan di seluruh negara.

(Ketua Pengarah JBPM, Datuk Abdul Wahab Mat Yassin / FOTO BERNAMA)

Beliau berkata demikian kepada pemberita pada Majlis Jalinan Mesra Menteri Besar Pahang, Datuk Seri Wan Rosdy Wan Ismail bersama Warga Jabatan Bomba dan Penyelamat Negeri Pahang.Di Pahang, daerah Kuantan, Rompin dan Pekan menjadi kawasan titik panas yang dikesan melalui satelit, setakat ini.Justeru, pemantauan secara berkala telah dibuat dengan kerjasama Jabatan Perhutanan dan Jabatan Alam Sekitar.


UPSI, UniSZA jalin kerjasama dengan universiti ternama, daulat Bahasa Melayu di London

IPOH, 10 Mei- Kementerian Pendidikan Tinggi (KPT) menerusi Universiti Pendidikan Sultan Idris (UPSI) dan Universiti Sultan Zainal Abidin (UniSZA) menandatangani perjanjian persefahaman (MoU) bersama School of Oriental and African Studies (SOAS) University of London untuk mempromosi Bahasa Melayu di benua Eropah. Ketua Setiausaha KPT, Datuk Seri Abdul Razak Jaafar berkata, jalinan kerjasama itu dimeterai sebagai usaha menyahut seruan Menteri Pendidikan Tinggi Datuk Seri Mohamed Khaled Nordin menjadikan Malaysia sebagai pengantarabangsaan pusat pengajian pendidikan tinggi tanah air serta hab pembangunan bakat, sekali gus memperkembang bidang diaspora ilmu alam Melayu ke pentas dunia.“MoU antara kedua-dua pihak memberi fokus terhadap pelaksanaan program pendidikan melalui penempatan latihan industri dan latihan mengajar pelajar antara kedua-dua institusi, perkhidmatan dan kerjasama dalam penyelidikan, serta pertukaran kepakaran antara kedua-dua institusi bagi tujuan pembangunan dan pengembangan ilmu dalam bidang bahasa lingua franca itu,” katanya dalam kenyataan semalam.Terdahulu, beliau menandatangani MoU itu di SOAS, University of London hari ini dalam majlis yang turut dihadiri Naib Canselor UPSI, Profesor Datuk Dr Md Amin Md Taff.Abdul Razak berkata sebagai institusi pendidikan terulung yang berusia 100 tahun, UPSI sentiasa mencari ruang memartabatkan Bahasa Melayu sekali gus menjadikan pusat pengajian itu sebagai rujukan pendidikan di rantau berkenaan, terutamanya untuk kepentingan memartabatkan bahasa ibunda selaras dengan hasrat universiti memartabatkan kebitaraan pendidikan."UPSI yang terletak di Tanjung Malim mempunyai sejarah panjang sejak dari zaman pra kemerdekaan telah menjadi pusat perkembangan pejuang kemerdekaan dan ilmuan orang Melayu kalangan rakyat jelata.

"Menerusi semangat yang telah diinspirasi dari zaman Sultan Idris Training College (SITC) yang ditubuhkan 1922, kini UPSI menyimpan pelbagai khazanah untuk dikembangkan layarnya ke benua Eropah menerusi kajian dan penyelidikan di fakulti-fakulti, pusat bahasa mahupun Institut Peradaban Melayu yang telah bertapak di bumi Muallim," katanya. Sementara itu, Naib Canselor UniSZA, Prof Dr Fadzli Adam yang turut hadir berkata kerjasama dapat dipergiat dan diperluaskan bukan sahaja terhad kepada projek pendigitalan manuskrip yang sedang diusahakan, namun turut membuka ruang kerjasama dalam bidang lain terutamanya projek pendigitalan manuskrip Islam dan Melayu yang berada dalam koleksi SOAS. -BERNAMA


MOSTI lancar MyStartup NXT

CYBERJAYA, 9 Mei- Kementerian Sains, Teknologi dan Inovasi (MOSTI) melalui Cradle Fund Sdn Bhd melancarkan siri jelajah persidangan mikro, MyStartup NXT. Persidangan itu sasar untuk melahirkan lebih 5,000 syarikat pemula berkualiti menjelang 2030. Menterinya, Chang Lih Kang berkata persidangan mikro itu akan meningkatkan penglibatan syarikat pemula tempatan di seluruh Malaysia dan memberi akses yang lebih meluas untuk pertumbuhan syarikat. "Kami melancarkan program jelajah dan kami akan ke negeri yang berbeza dan bukan fokus kepada Lembah Klang sahaja. Kami buat di beberapa negeri untuk mempromosikan persidangan ini," kata Chang Lih Kang kepada pemberita selepas melancarkan Laporan Tahunan Pertama Mystartup, di sini.Negeri yang terlibat meliputi Selangor, Pulau Pinang dan Sabah.

(Menteri MOSTI, Chang Lih Kang ditemui pemberita di Cyberjaya hari ini)


Pelan kontingensi hadapi cuaca panas sudah dirangka - Mohamad Sabu

(Mohamad Sabu merasmikan Program SMART SBB Mini Sekinchan MADA BERNAS di Kangar)

KANGAR, 9 Mei- Trend suhu panas menjangkau sehingga lebih 40 darjah selsius di Thailand, China dan Asia Selatan yang melibatkan negara-negara pembekal utama produk pertanian negara mampu menjejaskan bekalan rantaian makanan negara.Bagaimanapun, Kementerian Pertanian dan Keterjaminan Makanan (KPKM) telah merangka pendekatan yang bakal diambil, jika fenomena El Nino melanda di peringkat global sehingga September, seperti yang diramal beberapa agensi meteorologi negara asia.Menterinya, Datuk Seri Mohamad Sabu menegaskan, jalinan kerjasama di peringkat antarabangsa telah bersedia menghadapi sebarang kemungkinan untuk membantu dalam aspek membekal rantaian produk pertanian jika terdapat negara yang terjejas."Kerajaan ada pelan kontingensi bagi menghadapi situasi ini. Bahang panas sekarang ini mungkin menjejaskan sedikit pengeluaran di Thailand."Kita di peringkat antarabangsa sudah berbincang secara serius hal keterjaminan makanan, kalau ada negara kurang (bekalan makanan), negara lain akan bantu, begitulah seterusnya," katanya kepada pemberita selepas merasmikan Program SMART SBB Mini Sekinchan MADA BERNAS dan melawat tapak SMART SBB di Kampung Lat 1000, Simpang Empat, di sini.Turut hadir Ketua Setiausaha KPKM Datuk Lokman Hakim Ali, Setiausaha Bahagian, Bahagian Pembangunan Industri Tani KPKM Datuk Azman Mohmood, Pengurus Besar MADA Kamaruddin Dahuli dan Exco Pertanian Perlis Razali Saad.


Perbicaraan 1MDB ditangguh, Najib alami cirit-birit

KUALA LUMPUR, 9 Mei- Perbicaraan Datuk Seri Najib Tun Razak berhubung kes penyelewengan dana 1Malaysia Development Berhad (1MDB) ditangguhkan sementara, dan akan disambung semula Khamis ini, selepas bekas perdana menteri itu dilaporkan mengalami masalah cirit-birit sehingga terpaksa dirujuk kepada pakar Hospital Kuala Lumpur (HKL).Hakim Mahkamah Rayuan yang bertindak selaku Hakim Mahkamah Tinggi Datuk Collin Lawrence Sequerah membuat keputusan itu selepas Pegawai Perubatan Klinik Kesihatan Penjara Kajang Dr Mohd Hafiz Mohd Hoshni memberi penjelasan tentang keadaan kesihatan bekas perdana menteri itu dalam prosiding hari ini.Dr Mohd Hafiz yang disoal oleh Timbalan Pendakwa Raya Ahmad Akram Gharib berkata beliau dimaklumkan oleh pembantu pegawai perubatan pada 7.15 pagi ini bahawa Najib mengadu tidak sihat dan mengalami cirit-birit.“Ketika saya berjumpa Najib, beliau mengadu mengalami sakit perut, loya selain cirit-birit. Walaupun telah diberikan ubat, namun selepas 10 minit keadaan Datuk Seri (Najib) masih tidak berubah dan pemeriksaan lanjut mendapati beliau turut mengalami masalah kekurangan air serta sedikit demam dengan suhu 37.8 darjah celcius.Saya kemudian merujuk Datuk Seri kepada doktor pakar di HKL dan beliau dibawa ke sana pada pukul 9.30 pagi. Ketika itu, beliau kelihatan penat, lesu dan kekurangan air,” katanya.

Menurutnya doktor pakar di HKL kemudian memberikan cuti sakit kepada Najib selama dua hari, dan disahkan tidak cergas untuk menghadiri perbicaraan di mahkamah serta tidak mampu berdiri atau duduk terlalu lama selain perlu diberikan rawatan ‘drip’.Sementara itu menjawab soalan peguam bela Tan Sri Muhammad Shafee Abdullah, Dr Mohd Hafiz berkata Najib yang didapati mengalami cirit-birit sejak semalam, dirujuk ke HKL bagi mendapat rawatan yang lebih baik.Najib menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.-BERNAMA